Sam 2nan 15 AKKDC08 - O kɔ, Abisalɔn nana kɛlɛkɛwotoro - Bible Search\nSam 2nan 14 Sam 2nan 16\nSam 2nan 15\nAbisalɔn be muruti\n1O kɔ, Abisalɔn nana kɛlɛkɛwotoro ni soow, ani mɔgɔ bi duuru sɔrɔ, minw tun be to ka bila a ɲa ka to ka boli. 2A tun be to ka wili sɔgɔmada joona ka taga lɔ sirada la, dugu donda la. Ni mɔgɔ min ye kitiko sɔrɔ n'o tigi be nana masacɛ le fɛ janko k'o koo ɲanabɔ, a tun be to k'o tigi nin wele k'a ɲininga ko ale bɔra dugu jumɛn na. N'o tigi y'a fɔ ko ale bɔra nin mara kɔnɔ Isirayɛlidenw ka maraw cɛma, 3a b'a fɔ a ye ko koo nin ma cɛn a fɛ, ko nga mɔgɔ te yen masacɛ fɛ k'a lamɛn. 4A tun be to k'a fɔ ko ni ale tun ye jamana nin ka koow ɲanabɔbaga ye, ko ni mɔgɔ dɔ ye kitiko sɔrɔ, k'o ka na ale fɛ, ko ale tun b'o ɲanabɔ ka ɲa. 5Ni mɔgɔ min tun ko a be gwɛrɛ k'a kunbiri gwan a ɲakɔrɔ, a tun b'o tigi bolo minɛ k'a fo kosɔbɛ. 6Isirayɛliden minw bɛɛ tun be taga masacɛ fɛ janko ka se k'u ka koow ɲanabɔ, Abisalɔn tun be to k'o ɲɔgɔn le kɛ olu ye. A kɛra ten, a ye Isirayɛlidenw sɔrɔ.\n7Saan naani tɛmɛnin kɔ, Abisalɔn y'a fɔ masacɛ ye ko: «Sira di ne ma, janko ne be taga Eburɔn, ne tun ye dajuru ta Masaba ye koo min na, n k'o kɛ. 8Bari k'i ka baaraden to Gɛsuri, Siri mara la, ne tun ye dajuru ta ko ni Masaba y'a kɛ n sera ka kɔsegi Zeruzalɛmu, ko ne ben'a bato.» 9Masacɛ y'a fɔ a ye ko a ka taga hɛrɛ la. Abisalɔn wilila ka taga Eburɔn.\n10Abisalɔn ye mɔgɔw bila ka taga Isirayɛlideen tan ni fila nunu ka maraw bɛɛ la dogo la k'a fɔ u ye ko n'u ye buru fiyɛkan mɛn tuma min na, ko u k'a fɔ ko Abisalɔn kɛra masa ye Eburɔn.\n11A tun ye mɔgɔ kɛmɛ fila wele ka bɔ Zeruzalɛmu ka tugu a kɔ ka na. Olu kɔni tun nana dɔrɔn, u tun te foyi kala ma koo nin na.\n12Ka Abisalɔn to n'a be sarakaw bɔra, a ye mɔgɔ bila ka taga Giloka Ayitofɛli wele Gilo. Dawuda ladibaga tun lo. Jama tora ka boɲa ka taga Abisalɔn kɔ. Janfa ye barika sɔrɔ.\nDawuda be boli ka bɔ Zeruzalɛmu\n13Mɔgɔ dɔ nan'a fɔ Dawuda ye ko Isirayɛlidenw ka miiriya yɛlɛmana ka taga Abisalɔn fɛ. 14Dawuda ka dakɔrɔsigi minw bɛɛ tun be n'a ye Zeruzalɛmu, a y'a fɔ olu ye ko: «An ka wili ka boli! Bari kisiyɔrɔ t'an fɛ Abisalɔn bolo. An ka wili joona joona ka bɔ, bari a tena mɛn ka se yan, a bena tɔɔrɔ lase an ma ka dugu nin halaki ni murujan ye.» 15Masacɛ ka dakɔrɔsigiw y'a fɔ a ye k'olu ben'a ka fɔta kɛ. 16Masacɛ wilila ka bɔ seen na. A ka mɔgɔw bɛɛ tugur'a kɔ. A y'a ka gɛrɛfɛmuso tan to soo kɔnɔ olu ka to ka soo kɔlɔsi. 17Masacɛ bɔra seen na, jama bɛɛ tugur'a kɔ. U tagara lɔ soow bɛɛ daan na.\n18A ka baaradenw bɛɛ tɛmɛn'a ɲafɛ: n'a kɔlɔsibagaw bɛɛ, ani Gatikaw mɔgɔ kɛmɛ wɔɔrɔ minw tun be tugur'a kɔ, olu bɛɛ. 19Masacɛ y'a fɔ Gatika Itayi ye ko: «Mun na ele be wili fana ka tugu ne kɔ? Kɔsegi ka taga to ni masacɛ dɔ nin ye, bari i ye lonan ye, i bɔra jamana wɛrɛ la le. 20I nana kunu dɔrɔn, bii ne ben'a kɛ i be munumunu wa? Ne yɛrɛ te n taayɔrɔ lɔn. Kɔsegi n'i balimaw ye. Ala ka to i fɛ k'i dɛmɛ.» 21Itayi y'a fɔ masacɛ ye ko: «Masaba kosɔn, ani ka masacɛ, ne matigi to sii la! Ele masacɛ, ne matigi mana taga yɔrɔ o yɔrɔ, saya lo wo, hɛrɛ lo wo, ne, e ka baaraden be tugu e kɔ.» 22O la, Dawuda y'a fɔ a ye ko a ka tɛmɛ. Gatika Itayi n'a ka kɛlɛdenw bɛɛ tɛmɛna n'u ka somɔgɔw bɛɛ ye.\n23Mɔgɔ bɛɛ le tun be kasira ka to ka kule, kɛlɛdenw tɛmɛtuma na. Sira min be taga kongokolon kɔnɔ, masacɛ ni jama bɛɛ ye Sedirɔn kɔɔ tigɛ k'o ta. 24Sadɔki fana tun be yen. Ala ka layidu taamasiɲɛ kɛsu tun tanin be Levi kɔmɔgɔw minw bɛɛ fɛ, olu fana tun be yen. U ye kɛsu nin bila. Abiyatari ye sarakaw bɔ fɔɔ jama bɛɛ bɔra dugu kɔnɔ ka ban tuma min na. 25Masacɛ y'a fɔ Sadɔki ye ko: «Kɔsegi ni Ala ka layidu taamasiɲɛ kɛsu ye dugu kɔnɔ. Ni Masaba b'a fɛ ka ɲa ne ma, a bena ne kɔsegi ani k'a to ne be kɛsu nin ye tugu, ani ale ka sigiyɔrɔ. 26Nga n'a fana ko a mako te ne la, fɛɛn min ka d'a ye, a k'o kɛ ne la.» 27Masacɛ y'a fɔ tugu sarakalasebaga Sadɔki ye ko: «A filɛ kɛ. Kɔsegi dugu kɔnɔ n'i deen Ayimasi ye hɛrɛ la, ani Abiyatari dencɛ Zonatan. 28Ne bena to kongokolon kɔnɔ kɔɔ tigɛyɔrɔw la fɔɔ ne be kibaruya sɔrɔ aw fɛ.» 29O la, Sadɔki ni Abiyatari ye Ala ka layidu taamasiɲɛ kɛsu ta ka kɔsegi n'a ye Zeruzalɛmu ka to yen.\nUsayi be to dugu kɔnɔ\n30Dawuda tun be yɛlɛla Olivuyirikulu kan n'a be kasira. Fani tun birinin b'a kuun na, n'a be taama senlakolon. Mɔgɔ minw tun be n'a ye, olu bɛɛ tun ye faniw biri u kuunw na n'u be kasira ka to ka yɛlɛ kulu kan. 31U nan'a fɔ Dawuda ye ko Ayitofɛli niin be Abisalɔn ka janfa nin na. O la, Dawuda ye Masaba daali ko a k'a kɛ Ayitofɛli ka ladili kana tilen.\n32Dawuda sera kulu nin sanfɛ tuma min na, Alabatoyɔrɔ nin na, arikicɛ Usayi y'a kunbɛn. A ka fani farannin be, buguri b'a kuun na. 33Dawuda y'a fɔ a ye ko: «N'i tugura ne kɔ, i bena kɛ doni ye ne fɛ. 34Nga kɔsegi dugu kɔnɔ k'a fɔ Abisalɔn ye ko: ‹Masacɛ, ne bena baara kɛ i ye, ne tun y'i facɛ ka baaraden ye fɔlɔ, sisan ne bena baara kɛ i ye.› O la, i bena se ka Ayitofɛli ka ladiliw cɛn ne makoɲa kama. 35Sarakalasebaga Sadɔki ni Abiyatari bena kɛ n'i ye. N'i ye fɛɛn min mɛn masacɛ ka soo kɔnɔ, i b'o fɔ olu ye. 36U deen fila be n'u ye yen, Sadɔki dencɛ Ayimasi ni Abiyatari dencɛ Zonatan. Aw ye fɛɛn o fɛɛn mɛn, aw bena olu ci ka na ne fɛ n'o ye.» 37Dawuda tericɛ Usayi kɔsegira ka don dugu kɔnɔ tuma min na, o waati yɛrɛ lo Abisalɔn fana sera Zeruzalɛmu.


Sad 2 AKKDC08 - O kɔ, anw kɔsegira ka taga kongokolon - Bible Search\nSad 1 Sad 3\n1- O kɔ, anw kɔsegira ka taga kongokolon faan na ni Buruku kɔgɔji sira ye i ko Masaba tun y'a fɔ ne ye cogo min na. An ye waatijan kɛ munumunu na *Seyiri kuluyɔrɔ la.\nIsirayɛlidenw be mara minw cɛtigɛ\n2Masaba y'a fɔ ne ye ko: 3«Aw munumununa ka mɛn kuluyɔrɔ nin na. Sisan, aw ye taga kɔgɔdugu ɲafan na. 4- A fɔ jama ye ko: ‹Aw ka taga, aw bena tɛmɛ aw balimaw ka mara la, minw ye Ezawu kɔmɔgɔw ye. U siginin be Seyiri mara la. U bena siran aw ɲa, nga aw k'aw yɛrɛ kɔlɔsi kosɔbɛ. 5Aw kana u kɛlɛ, bari ne tena foyi d'aw ma u ka mara la, hali seen layɔrɔ yɛrɛ. Ne ye Seyiri kuluyɔrɔ di Ezawu ma ka kɛ a ta ye. 6Aw ka kan ka warigwɛ falen dumuni na, ani aw ka minji fana. 7Bari ne Masaba aw ka Ala y'aw ta ɲa aw ka kokɛtaw bɛɛ la. Ne y'aw kɔlɔsi aw ka taama na kongokolonba nin kɔnɔ. A saan bi naani filɛ nin ye ni ne Masaba aw ka Ala be n'aw ye, aw ma dɛsɛ foyi si la.› » 8An balimaw, Ezawu kɔmɔgɔw, minw siginin be Seyiri mara la, an ye olu to yen, ani Araba sira, min be bɔ Ɛlati ni Esiyɔngebɛri, ka yɛlɛma ka taga Mowabu kongokolon sira ta.\n9- Masaba y'a fɔ n ye ko an kana maga mowabuw la, ko an kana u kɛlɛ, ko bari ale tena foyi d'an ma u ka mara kɔnɔ. Ko ale ye Ari mara di Lɔti kɔmɔgɔw ma.\n10Fɔlɔfɔlɔ, emiw le tun siginin be o yɔrɔ la, fanga tun b'u la, u fana tun ka ca, u tun ka janjan i n'a fɔ anakiw. 11Mɔgɔw tun be anakiw jati erefaw ye cogo min na, u tun b'u jati ten fana. Nga mowabuw tun be to k'o wele ko emiw. 12Oriw fana tun siginin be Seyiri mara la fɔlɔfɔlɔ. Nga Ezawu kɔmɔgɔw y'u gwɛn k'u halaki ani ka sigi u nɔɔ na, i n'a fɔ Isirayɛlidenw y'a kɛ cogo min na u ka jamana nin kɔnɔ, Masaba ye min d'u ma.\n13Masaba y'a fɔ ko: «Sisan aw ye wili ka Zerɛdi kɔɔ tigɛ.» O la, an y'a tigɛ. 14- An ye waati min kɛ k'a ta an bɔtuma ma Kadɛsi Barineya ka taga Zerɛdi kɔɔ tigɛ, o kɛra saan bi saba ni seegi ye. Mɔgɔ minw tun be se ka taga kɛlɛ la jama cɛma, o y'a sɔrɔ olu bɛɛ sara, i ko Masaba tun y'a fɔ u ye k'a gwɛlɛya cogo min na. 15Masaba y'u halaki ka bɔ jama cɛma fɔɔ u bɛɛ banna pewu.\n16Mɔgɔ minw tun be se ka taga kɛlɛ la, olu bɛɛ sara ka ban tuma min na, 17Masaba y'a fɔ n ye ko: 18«Aw ka kan ka Mowabu mara daan tɛmɛ bii, Ari yɔrɔ la. 19- Aw bena se amoriw ma, aw kana maga u la, aw kana u kɛlɛ, bari ne tena foyi d'aw ma amoriw ka mara la. Ne y'o di Lɔti kɔmɔgɔw ma.»\n20O yɔrɔ fana tun jatinin be erefaw ka mara ye. Erefaw le tun siginin be yen fɔlɔfɔlɔ, amoniw tun be to k'u wele ko zamuzumuw. 21Barika tun b'u la, u fana tun ka ca, u tun ka janjan i n'a fɔ anakiw. Masaba y'u halaki amoniw ɲafɛ, olu y'u ka jamana minɛ ka sigi u nɔɔ na. 22Masaba y'a kɛ ten Ezawu kɔmɔgɔw ye minw tun siginin be Seyiri mara la, a ye oriw halaki u ɲafɛ. U ye jamana nin minɛ ka sigi u nɔɔ na fɔɔ bii. 23Abi minw tun siginin be duguw kɔnɔ fɔɔ ka taga se Gaza, Kafitɔrikaw bɔra Kafitɔria ka na u halaki ka sigi u nɔɔ na.\nƐsibɔn masacɛ Siŋɔn kɛlɛko\n24Masaba y'a fɔ ko: «Aw ye wili ka taga Arinɔn kɔɔ tigɛ. Ɛsibɔn ka masacɛ Siŋɔn, n'o ye amoriw ye, ne y'ale n'a ka mara don aw bolo ka ban. Aw ka mara nin minɛ kabini sisan yɛrɛ. Aw ye taga cɛɛ nin kɛlɛ. 25K'a daminɛ bii ma, ne ben'a kɛ dugukolo kan siyaw bɛɛ be siran aw ɲa. N'u y'aw koo mɛn dɔrɔn, u bena yɛrɛyɛrɛ. U hakili bena ɲagami aw kosɔn.»\n26- K'an to Kedemɔti kongokolon kɔnɔ, ne ye mɔgɔw ci Ɛsibɔn masacɛ Siŋɔn fɛ, ka bɛnkuma fɔ a ye. Ne y'a fɔ ko: 27«A to an be tɛmɛ i ka mara kɔnɔ. An bena taama ni sira dɔrɔn ye, an tena faran ka don yɔrɔ si. 28An bena dumuni min dumu, ani ka jii min min, an bena o falen warigwɛ la i fɛ. A to an ka tɛmɛ seen na dama. 29Ezawu kɔmɔgɔw y'o ɲɔgɔn le kɛ an ye, minw siginin be *Seyiri mara la, ani Mowabuw fana, minw siginin be Ari. E fana ka sɔn an be tɛmɛ ten, fɔɔ ka taga Zurudɛn baji tigɛ ka don jamana kɔnɔ, Masaba an ka Ala ye min d'an ma.» 30Nga Ɛsibɔn masacɛ Siŋɔn tun ma sɔn an ka tɛmɛ a ka mara kɔnɔ, bari Masaba aw ka Ala y'a kɛ a y'a dusu gwɛlɛya kosɔbɛ, janko ka se k'a don aw bolo i n'a fɔ aw ɲaa b'a la cogo min na bii. 31Masaba y'a fɔ ne ye ko: «A filɛ, ne daminɛna ka masacɛ Siŋɔn n'a ka mara don aw bolo. Kabini sisan, aw ka mara nin minɛ k'a kɛ aw ta ye.» 32Siŋɔn bɔra n'a ka jama bɛɛ ye k'an kunbɛn, ko a b'an kɛlɛ Yaasi. 33Masaba an ka Ala y'a don an bolo, an ser'a kɔrɔ, n'a deenw, n'a ka jama bɛɛ.\n34O tuma na, an y'a ka duguw bɛɛ minɛ k'o kɔnɔfɛnw halaki pewu k'u kɛ Masaba ta ye, muso fara cɛɛw ni denmisɛnw kan, hali mɔgɔ kelen ma to. 35An y'u ka begɛnw minɛ, k'u bololafɛnw dama ta. 36K'a ta Arowɛri ma o min be Arinɔn kɔɔ daa la, ani dugu min be kɔkɛnɛ na fɔɔ Galaadi. Dugu ma sɔrɔ min fanga tun ka bon ka tɛmɛ anw ta kan. Masaba an ka Ala y'u bɛɛ don an bolo. 37Amoniw ka jamana dɔrɔn le tora, aw ma maga o min na, k'a ta Yabɔki kɔdaw la, ani dugu minw be kuluyɔrɔ la, Masaba an ka Ala tun y'a fɔ ko an kana maga o minw na.


Sad Introduction AKKDC08 - Bible Search\nKok 36 Sad 1\nMusa ye kuma min lase jama ma k'u to kongokolon na mowabuw jamana na, o le be sɔrɔ Sariya diko filanan kitabu kɔnɔ. U tun surunyana Kanaan jamana na. O la, Musa tun be u hakili jigira Ala ka sariyaw la, bari Ala tun y'a fɔ Musa ye ko ale Musa tena don Kanaan jamana kɔnɔ ni jama ye.\nIsirayɛlidenw ye saan bi naani minw kɛ munumunu na kongokolon kɔnɔ, koo minw y'u sɔrɔ, Musa be kɔn k'o fɔ. Ala y'a janto u la k'u dɛmɛ. O la, jama ka kan ka kɛ kantigi ye Ala ka fɔta faan fɛ.\nAla tun y'a ka sariya tan minw di jama ma, a segira olu kan, ka sariya wɛrɛw fɔ ka fara u kan. Jama man kan ka sariya dama bato, nga u ka kan ka Ala koo diya u yɛrɛ ye kosɔbɛ. Masaba tun ye bɛɛn min kɛ n'u ye, u ka kan k'o bato. N'u y'a bato, Ala b'u dɛmɛ. N'u y'a cɛn, u juguw bena se u kɔrɔ. O la, kitabu nin tɔgɔ lara ko Sariya diko filanan. U b'a fɔ ale lo ma ko Deteronɔmu.\nMusa ka sayako be fɔ kitabu nin labanyɔrɔ la. Nga sanni Musa ka sa, a ye Zozuwe woloma k'a bila a nɔɔ na. A ye Ala tanu ni dɔnkili dɔ ye, a ye duba kɛ Isirayɛlidenw ye, ka sɔrɔ ka sa. A ma don Kanaan jamana nin kɔnɔ. A fɔra ale Musa le koo la ko:\n«Kira ma wili Isirayɛlidenw cɛma tugu i n'a fɔ Musa, Masaba tun be kuma ni ale min ye daa ni daa.» (34.10)\nMusa le ye kumaba fɔ Isirayɛlidenw ye ko:\n«Isirayɛlidenw, aw k'aw tulo malɔ! Masaba an ka Ala ye Ala kelenpe ye. Aw ka Masaba aw ka Ala kanu n'aw dusu bɛɛ ye tigitigi.» (6.4-5)\nMusa ka kuma fɔlɔ: a be jama hakili jigi Isirayɛlidenw ka koo tɛmɛninw na 1.1—4.43\nMusa ka kuma filanan: a be jama hakili jigi ni Ala ka sariyaw ye 4.44—28.69\nMusa ka kuma laban: Isirayɛlidenw ka kan ka Ala ka bɛɛn bato 29.1—30.20\nMusa ka koo laban, n'a sayako 31.1—34.12


Kɛw 8 AKKDC08 - Etiyɛni fagako tun diyara Sɔli ye. O - Bible Search\nKɛw 7 Kɛw 9\n1Etiyɛni fagako tun diyara Sɔli ye.\nSɔli be Krista ka jama tɔɔrɔ\nO loon kelen yɛrɛ la, u y'a daminɛ ka Krista ka jama tɔɔrɔ kosɔbɛ. U bɛɛ ye dugu bila jagoya la, ka jɛnsɛn dugudenninw na, Zude mara, ani Samari mara la, fɔɔ cidenw dɔrɔn. 2Mɔgɔɲuman dɔw ye Etiyɛni suu don k'a sanga kɛ kosɔbɛ.\n3- Nga Sɔli kɔni, ale tun tora ka Krista ka jama tɔɔrɔ dɔrɔn, ka to ka taga u minɛ soow kɔnɔ, cɛɛ fara musow kan, ka taga u don kaso la.\nFilipu be kibaru diman fɔ Samari mara la\n4Minw tun bolila ka bɔ Zeruzalɛmu, ni olu sera yɔrɔ o yɔrɔ, u tun be Yezu ka kibaru diman fɔ o yɔrɔ la.\n5O cogo la, Filipu fana sera dugu dɔ la Samari mara la, ka Ala ka Mɔgɔ wolomanin koo fɔ u ye. 6Mɔgɔw ye Filipu ka kabakokɛninw kibaru mɛn ani k'u ye fana, u bɛɛ jɛnna k'a lamɛn kosɔbɛ. 7Jinatɔ caaman ka jinaw tun be bɔ u la ni kulekan ye. Namaraw, ni senkelennin caaman kɛnɛyara. 8Dugu mɔgɔw nisɔn diyara kosɔbɛ.\n9Cɛɛ dɔ tun be Samari mara la, min tɔgɔ tun ko Simɔn. A tun be jinamoriya kɛ ka mɔgɔw bɛɛ kabakoya, k'a yɛrɛ kɛ mɔgɔbaba ye. 10Mɔgɔw bɛɛ, denmisɛn fara mɔgɔkɔrɔbaw kan, u bɛɛ tun be mɛnni kɛ Simɔn fɛ, ani k'a boɲa. U tora k'a fɔ ko: «Nin cɛɛ nin ye Ala ka sebagaya ye, min be wele sebagayaba.» 11Mɔgɔw tun be mɛnni kɛ a fɛ, bari a tun b'u dabari ban n'a ka jinamoriya ye kabini tumajan. 12Nga, Filipu nana Yezu ka kibaru diman ni Ala ka masaya sigiko fɔ u ye minkɛ, u lara Yezu la. Filipu y'u batize, cɛɛ fara musow kan. 13Ale Simɔn yɛrɛ fana lara Yezu la ka batize. O kɔ, a ma sɔn ka bɔ Filipu kɔ tugu. Filipu tun be kabakobaba minw kɛ, olu tun ye Simɔn dabari ban.\n14Cidenw tora Zeruzalɛmu k'a mɛn ko Samarikaw sɔnna Ala ka kuma ma minkɛ, u ye Piyɛri ni Zan ci u fɛ. 15Olu tagara yen, ka Ala daali u ye, janko u ka se ka Nii Senuman sɔrɔ, 16bari u tun batizera Matigi Yezu tɔgɔ la dɔrɔn. Nii Senuman tun ma jigi u si kan fɔlɔ. 17O tuma na, Piyɛri ni Zan y'u bolo la u kelen kelen kuun na, u bɛɛ ye Nii Senuman sɔrɔ. 18Simɔn y'a ye ko cidenw y'u bolo la mɔgɔ nunu kuun na n'u ye Nii Senuman sɔrɔ minkɛ, a tun b'a fɛ ka wari d'u ma, 19a y'a fɔ u ye ko: «Aw ka sebagaya nin dɔ di ne ma, waasa ni ne ye n bolo la mɔgɔ min kuun na, o tigi ka Nii Senuman sɔrɔ.»\n20Nga Piyɛri y'a jaabi ko: «E n'i ka wari bɛɛ ka halaki, bari i ka miiri la ko Ala ka sebagaya be se ka san. 21Ayiwa, niyɔrɔ t'i fɛ koo nin na, lɔyɔrɔ tena d'i ma, bari i kɔnɔ gwɛnin te Ala ɲakɔrɔ. 22I ka nimisa ka yafa daali Matigi fɛ i ka miirijugu nin kosɔn, n'a sɔrɔ a bena yafa i ma. 23N'o tɛ, i sɔɔn ka jugu, halibi i kɛnin be kojugu ka jɔɔn ye.»\n24O la, Simɔn ko: «Aw yɛrɛ ka Matigi daali ne ye, waasa aw ye min fɔ, o kana n sɔrɔ.»\n25Piyɛri ni Zan tun be min lɔn Yezu ka koo la, u y'o fɔ mɔgɔw ye ka ban, u kɔsegitɔ Zeruzalɛmu, u tora ka Yezu ka kibaru diman fɔ Samari mara dugu caaman na.\nFilipu be cɛɛ dɔ batize\n26Matigi ka mɛlɛkɛ kumana Filipu fɛ ko: «Filipu, i labɛn ka taga worodugu ɲafan fɛ. Sira min be bɔ Zeruzalɛmu ka taga Gaza, i k'o minɛ, a taamabagaw man ca.»\n27O la, Filipu wilila k'o sira minɛ. A tagara Etiyopika dɔ sɔrɔ sira kan, min tun bɔra Ala batoyɔrɔ la Zeruzalɛmu. O cɛɛ nin tun ye Etiyopi jamana ka masamuso Kandasi ka baaraɲamɔgɔw dɔ ye. Ale tun be masamuso ka nafolo bɛɛ kunna. 28A segitɔ, a tun siginin be a ka wotoro kɔnɔ ka to ka kira Ezayi ka kitabu kalan. 29Nii Senuman y'a fɔ Filipu ye ko a ka gwɛrɛ wotoro nin na.\n30Filipu bolila ka gwɛrɛ, k'a ye ko cɛɛ be kira Ezayi ka kitabu kalanna. A y'a kaan to a ma ko: «I be yɔrɔ min kalanna ten wo, i b'a kɔrɔ lɔn wa?»\n31A y'a jaabi ko: «N be se k'a kɔrɔ lɔn cogo di ni mɔgɔ ma n dɛmɛ?» O la, a y'a ɲini Filipu fɛ ko a ka yɛlɛ ka sigi ale gɛrɛfɛ. 32A tun be yɔrɔ min kalanna, o filɛ nin ye:\n«A kɛra i ko saga,\nu be tagara ni min ye fagayɔrɔ la.\nA jera i ko sagaden, a sii tigɛbaga bolo,\n33- Yɛrɛmajigi fɛ, a ma joo sɔrɔ.\nJɔn ben'a tɔgɔ wele tugu?\nBari a ye diɲɛ to a ma sii sɔrɔ, k'a bila a kɔ.»\n34Cɛɛ nin y'a fɔ Filipu ye ko: «O tuma na, kira nin be kuma jɔn le koo la? Sabali k'o fɔ ne ye. A yɛrɛ koo lo wa, walima mɔgɔ wɛrɛ ta?»\n35O la, Filipu y'a bolo tintin o yɔrɔ nin kan, ka Yezu ka kibaru diman fɔ cɛɛ ye. 36K'u to sira kan, u sera jii dɔ yɔrɔ la. Cɛɛ ko: «Jii filɛ nin ye, mun be se k'i bali ka ne batize?» [ 37Filipu y'a jaabi ko: «N'i lara Yezu la kosɔbɛ, ne be se k'i batize.» Cɛɛ ko: «Ne lara a la ko Yezu Krista ye Ala Deen ye.»]\n38A y'a fɔ ko wotoro bolibaga ka wotoro lalɔ. Ale ni Filipu jigira ka don jii kɔnɔ, Filipu y'a batize. 39U bɔra jii kɔnɔ tuma min na, Matigi ka Nii ye Filipu ta ka bɔ yen. Cɛɛ m'a ye tugu. Nga a nisɔn diyanin tagara n'a ka sira ye.\n40Filipu nan'a ye ko ale be Azɔti. A tora ka taga duguw la, ka kibaru diman fɔ o yɔrɔw la, fɔɔ ka na se Sezare.


Eza 37 AKKDC08 - Masacɛ Ezekiyasi y'o mɛn tuma min na, - Bible Search\nEza 36 Eza 38\nMasacɛ Ezekiyasi be kuma kira Ezayi fɛ\n(Mas 2nan 19.1-9a)\n1Masacɛ Ezekiyasi y'o mɛn tuma min na, a y'a ka faniw faran ka dusukasifani don a kaan na, ka taga don Masaba ka soo kɔnɔ. 2A ye masaso kuntigi Eliyakimu, ni sɛbɛnnikɛla Sɛbuna, ani sarakalasebaga minw kɔrɔla kosɔbɛ ci ka taga Amɔsi dencɛ kira Ezayi fɛ. Dusukasifani tun b'u bɛɛ kaan na. 3A k'u k'a fɔ a ye ko ale Ezekiyasi ko: «Bii ye dusukasi ni ɲagwan, ani maloya loon ye. A be i n'a fɔ deen sera wolo ma, nga fanga te yen ka bɔ. 4Asiri masacɛ y'a ka kɛlɛmasa ci ka na Ala nɛni. N'a sɔrɔ Masaba i ka Ala bena o kuma nunu bɛɛ mɛn k'a ɲaa gwan o kosɔn. O la, Ala daali an ka siya tɔɔ ye.»\n5Masacɛ Ezekiyasi ka cidenw tagara Ezayi fɛ. 6Ezayi y'a fɔ u ye ko: «Aw ye taga fɔ aw kuntigi ye ko Masaba ko a ye kuma min mɛn, a kan'a jaa tigɛ o kosɔn. Asiri masacɛ ka kɛlɛɲamɔgɔw ye min fɔ k'ale Masaba dɔgɔya. 7Ko ale bena miiriya dɔ don a kɔnɔ, n'a ye kibaruya dɔ mɛn, a bena kɔsegi a yɛrɛ ka jamana na. Ko ale ben'a to u b'a faga yen ni murujan ye.»\nAsiri masacɛ be Ezekiyasi bagabaga tugu\n(Mas 2nan 19.9-13)\n8Kɛlɛmasa y'a mɛn ko Asiri masacɛ bɔra Lakisi ka taga Libina kɛlɛyɔrɔ. O la, a tagar'a sɔrɔ o yɔrɔ la.\n9U nan'a fɔ Asiri masacɛ ye ko Ezipiti masacɛ Tiraka ka bɔ Etiyopi be nan'a kɛlɛyɔrɔ.\nAsiri masacɛ y'o mɛn dɔrɔn, a ye mɔgɔw bila ka taga Ezekiyasi fɛ ko: 10«Aw k'a fɔ Zuda mara masacɛ Ezekiyasi ye ko a jigi b'a ka Ala min kan, a kana sɔn ale k'a nigɛ ko Zeruzalɛmu tena don ne Asiri masacɛ bolo dɛ! 11Asiri masacɛw ye min kɛ jamanaw bɛɛ la, i yɛrɛ y'o mɛn. U y'u halaki pewu. Ele be miiri ko i bena kisi wa? 12Ne faaw ye siyaw minw halaki, olu ka batofɛnw sera k'u kisi wa? Gozankaw, ni Arankaw, ni Ɛrɛsɛfukaw, ani edɛni minw tun be Telasari. 13Amati masacɛ, ni Aripadi ni Sefariwayimu ni Ena ani Iwa masacɛw be min?»\nEzekiyasi be Masaba daali\n(Mas 2nan 19.14-19)\n14Ezekiyasi ye bataki nin minɛ cidenw bolo k'a kalan. O kɔ, a tagara don Masaba ka soo kɔnɔ ka bataki nin la Masaba ɲakɔrɔ. 15A ye Masaba daali ko: 16- «Masaba, Setigi, Isirayɛli ka Ala, e min siginin be *serubɛnw sanfɛ, ele kelenpe le ye Ala ye jamanaw bɛɛ kunna. Ele lo ye sankolo ni dugukolo dan. 17Masaba, i tulo malɔ ka mɛnni kɛ. I ɲaa yɛlɛ ka filɛli kɛ. Senakeribu ye mɔgɔ ci ka na e Ala nɛni. I k'o bɛɛ mɛn. 18Tiɲɛ lo Masaba, Asiri masacɛw ye siya nunu bɛɛ n'u ka jamanaw halaki. 19U y'u ka batofɛnw fili tasuma kɔnɔ k'u jɛni. Olu kɔni tun te batofɛnsɔbɛw ye, fɔɔ adamaden ka fɛɛn dilannin dama. U dɔw tun ye yiri ye, dɔw kabakuruw. 20Sisan Masaba an ka Ala, an kisi Senakeribu ma, janko dugukolo kan siyaw bɛɛ k'a lɔn ko ele Masaba kelenpe ye Ala ye.»\nEzayi ka kirayakuma\n(Mas 2nan 19.20-34)\n21O kɔ, Amɔsi dencɛ Ezayi ye cii bila ka ta'a fɔ Ezekiyasi ye ko: «I ye Masaba, Isirayɛli ka Ala min daali Asiri masacɛ Senakeribu kosɔn, ale ko: 22Ale Masaba ye min fɔ a kama, o filɛ nin ye:\n‹I koo ka go *Siyɔn dugu ye.\nA b'a ɲaa don i la, Senakeribu.\nZeruzalɛmu b'a kuun kɔmikɔmina i kɔɔ kan.\n23I ye jɔn le nɛni k'a tɔgɔ cɛn?\nI y'i kaan kɔrɔta jɔn kama?\nI y'i ɲaa don jɔn la yɛrɛboɲa fɛ?\nI y'o kɛ ne le la, Isirayɛli ka Ala.\n24I ye mɔgɔw ci ka na ne Matigi nɛni.\nI ko i yɛlɛla Liban kulujanjanw kan\nn'i ka kɛlɛkɛwotoro caaman ye.\nKo i y'a ka sɛdiriyiribabaw jamanjanw,\nn'a ka sipɛrɛyiri ɲumanw tigɛ.\nKo i sera kulu jamanjanyɔrɔ kunna,\nfɔɔ ka taga se a ka tufin ma.\n25Ko i ye kɔlɔnw sogi jamana wɛrɛw la k'o jii min.\nKo i y'i sennɔ kɛ ka Ezipiti kɔɔw bɛɛ datugu, u jara.\n26I m'a lɔn ko ne y'o latigɛ\nkabini tumajan wa?\nKabini fɔlɔfɔlɔ, ne y'o labɛn!\nSisan ne y'a to o koow be kɛra.\nKa dugu barikamanw cɛn k'u kɛ kabakuru tonyɔrɔw ye,\no ye i niyɔrɔ ye.\n27U kɔnɔ mɔgɔw barika banna,\nu hakili ɲagamina, u maloyara.\nU be i ko biin, kongo kɔnɔ,\nU be i ko biin min be falen soo kunna,\nwalima kongo kɔnɔ,\nmin jara n'a ma sɔrɔ ka kisɛ don.\n28I be sigi tuma min na,\nne b'o lɔn,\nne b'i bɔtuma n'i dontuma lɔn.\nI be dimi ne kɔrɔ tuma min na,\nne b'o lɔn.\n29I dimina ne kɔrɔ minkɛ,\ni ka yɛrɛboɲakuma fana sera ne tulo la minkɛ,\nne bena i nuun sɔgɔ ka nigɛ don a la\nka karafe don i daa la.\nI nana ni sira min ye,\nne ben'a kɛ i be kɔsegi n'o ye.›\n30«Nin le na kɛ o taamasiɲɛ ye i fɛ, Ezekiyasi:\nAw bena sumanmanaw le dumu ɲinan.\nA saan filanan fana bena kɛ ten.\nNga a saan sabanan na, aw ka danni kɛ ka suman tigɛ,\nka *ɛrɛzɛnsunw tutu k'u deenw dumu.\n31Zuda mara mɔgɔ tɔɔ minw tora,\nolu bena u yɛrɛ sɔrɔ tugu\ni ko yiri min lili donna ka ɲa, ka deen kɛ.\n32Ɔnhɔn, Zeruzalɛmukaw tɔɔ bena to,\nSiyɔn kulu kan mɔgɔw dɔw bena kisi.»\nNe Ezayi b'a fɔ k'o bena kɛ\nSetigi, Masaba ka jijali barika la.\n33«Masaba be min fɔ Asiri masacɛ kosɔn, o filɛ nin ye:\n‹A tena don dugu nin kɔnɔ,\na tena biɲɛ bon yan.\nA tena na yan kama ni nigɛkunbɛnnan ye,\na tena na yɔrɔ lɔ k'a wili dugu laminikogo kɔfɛ.\n34A nana ni sira min ye, a bena kɔsegi n'o ye.\nA tena don dugu nin kɔnɔ. Ne Masaba le ko ten.\n35Ne bena dugu nin tanga k'a kisi\nne yɛrɛ, ni n ka baarakɛla Dawuda kosɔn.› »\nSenakeribu ka sayako\n(Mas 2nan 19.35-37)\n36O kɔ, Masaba ka mɛlɛkɛ tagara mɔgɔ waa kɛmɛ ni waa bi seegi ni duuru (185 000) faga Asiri kɛlɛdenw ka sigiyɔrɔ la. O dugusagwɛ sɔgɔmadafɛ, mɔgɔw wilila tuma min na, u ma foyi ye suuw kɔ. 37O la, Asiri masacɛ Senakeribu wilila ka bɔ yen ka kɔsegi ka taga to Ninivu.\n38Loon dɔ, k'a to a ka joo Nisirɔki sɔnni na joso kɔnɔ, a dencɛ Adaramelɛki ni Sarɛsɛri y'a faga ni murujan ye, ka sɔrɔ ka boli ka taga Arara jamana la. A dencɛ Azaradɔn sigir'a nɔɔ na masaya la.


Kɛw 13 AKKDC08 - Kira ni karamɔgɔw tun be Krista ka - Bible Search\nKɛw 12 Kɛw 14\nBarinabasi ni Sɔli ciko\n1Kira ni karamɔgɔw tun be Krista ka jama cɛma Antiyɔsi. Olu tun ye: Barinabasi, ni Simeyɔn, min be wele ko Nizɛri, ani Lusiyusi ka bɔ Sirɛni, ni Manayɛn, min ni *Erɔdi ye denmisɛnya kɛ ɲɔgɔn fɛ. Sɔli ka fara u kan. 2K'u to sundon ni Matigi batoli la loon dɔ, Nii Senuman y'a fɔ u ye ko: «Ne ye n bolo la Barinabasi ni Sɔli kan baara min kama, aw k'u fila bɔ danna waasa u k'o kɛ.»\n3U ye suun don, ka Ala daali, o kɔ, u y'u bolo lala Barinabasi ni Sɔli kuun na, u sɔrɔla ka taga Matigi ka baara la.\nSɔli be jinamoricɛ dɔ kɛ fiɲɛntɔ ye Sipɔrɔ\n4Nii Senuman ye Barinabasi ni Sɔli bila cidenya la. Olu tagara Selesi, u bɔra o yɔrɔ la ka baa tigɛ ka taga dugukolonin dɔ kan kɔgɔji cɛma min tɔgɔ ko Sipɔrɔ. 5U bɔra yen ka na se Salaminɛ, u ye Ala ka kuma fɔ zuwifuw ka kalansow kɔnɔ. Zan Mariki tun be n'u ye ka to k'u dɛmɛ.\n6U y'o dugukolo nin cɛtigɛ fɔɔ a daan na ka taga bɔ dugu dɔ kan, min tɔgɔ ko Pafɔsi. Jinamoricɛ dɔ tun be yen, o tɔgɔ ko Barizezu, ko ale ye kira ye. Zuwifu tun lo. 7A tun be masacɛlankan ka luu kɔnɔ, o tɔgɔ tun ko Serijusi Pɔlusi, o tun ye hakilitigi ye. Ale tun ye Barinabasi ni Sɔli wele, bari a tun b'a fɛ u ka Ala ka kuma fɔ a ye. 8Jinamoricɛ Barizezu, n'u b'a tɔgɔ wele ko Elimasi, girɛkikan na, ale wilila ka muruti Barinabasi ni Sɔli ma. A tun t'a fɛ masacɛlankan ka la Yezu la. 9O tuma na, Sɔli, n'u b'a wele fana ko Pɔli, ale fanin Nii Senuman na, ye jinamoricɛ filɛ, 10k'a fɔ a ye ko: «E ye mɔgɔjugu ni galontigɛla ye, Sutanamɔgɔ, koɲuman y'i tana ye. E b'a fɛ tuma o tuma ka Matigi ka kokɛtaw nagasi. 11O la do, Matigi bolo bena se i ma sisan yɛrɛ. I bena kɛ fiɲɛntɔ ye fɔɔ waati dɔ, i tena tile ye.»\nO yɔrɔnin bɛɛ, Elimasi kɛra fiɲɛntɔ ye. A tora ka munumunu faan bɛɛ, janko ka mɔgɔ ɲini min ben'a bolo minɛ. 12Ayiwa, koo min kɛra, masacɛlankan y'o ye, an'a ye kuma min mɛn Matigi ka koo la, a kabakoyara haali. A lara Yezu la.\nPɔli be mɔgɔw waaju Antiyɔsi\n13Pɔli n'a taamaɲɔgɔn, ye kurun ta ka taga ɲa, ka baa tigɛ ka se Pɛrize, Panfili jamana na. K'u to o yɔrɔ la, Zan Mariki kɔsegira Zeruzalɛmu. 14Olu kɔni tora Pɛrize ka taga ɲafɛ ka se Antiyɔsi, min be Pisidi jamana na. Lafiɲɛlon sera, u tagara don kalanso kɔnɔ ka sigi. 15O yɔrɔ mɔgɔw dɔ ye sariyasɛbɛ ni kiraw ka sɛbɛ kalan ka ban, kalanso ɲamɔgɔw y'a fɔ Pɔli ni Barinabasi ye ko: «Balimaw, ni kuma dɔ b'aw fɛ k'a lase jama ma k'u ladi, kuma b'aw bolo.»\n16Pɔli wilila k'a bolo kɛ k'u ka je. A ye kuma daminɛ ko: «Isirayɛlidenw, ani aw siya wɛrɛ minw bɛɛ be siran Ala ɲa, aw ye mɛnni kɛ. 17- Ala y'an zuwifuw bɛmaw koo diya a yɛrɛ ye. A y'a kɛ u cayara Ezipiti jamana na. O kɔ, a y'a ka setigiya yira, a y'an bɛmaw bɔ o yɔrɔ la. 18- K'u to kongokolon kɔnɔ, a y'u mako ɲa fɔɔ saan bi naani ɲɔgɔn. 19- O kɔ, a ye siya wolonwula halaki Kanaan jamana na, ka olu ka dugukolo di an bɛmaw ma. 20- O koo nunu bɛɛ kɛra saan kɛmɛ naani ni bi duuru ɲɔgɔn kɔnɔ. O bɛɛ kɔ, a sɔrɔla ka cɛfariw bɔ u cɛma, a kɛra ten fɔɔ ka na se kira Samuyɛli ka waati ma. 21- Nga waati dɔ nana se, u k'olu be masa fɛ. Ala ye Kiisi dencɛ Sayuli kɛ u ka masa ye fɔɔ saan bi naani. A buruju tun bɔra Bɛnzamɛn la. 22- Ala ye masaya bɔ ale bolo, ka Dawuda kɛ u ka masa ye. Ala tun y'a fɔ Dawuda ka koo la ko:\n‹Zese dencɛ Dawuda koo diyara ne ye,\nale bena ne sago bɛɛ kɛ ka ɲa.›\n23Ala ye Dawuda deen dɔ lawili k'a kɛ Isirayɛlidenw kisibaga ye. O ye Yezu ye. Ala yɛrɛ tun y'a daa di o koo la. 24- Sanni Yezu ka na, Zan ye wango la ka mɔgɔw labɛn k'u ka nimisa ka faran u ka kojuguw la ka batize. 25- Zan tun be ɲini ka tila a ka baara la tuma min na, a tun b'a fɔra mɔgɔw ye ko: ‹Aw b'a miiri ko ne ye mɔgɔ min ye, ne te o ye, bari ale bena na ne kɔ, ne ka dɔgɔ k'a ka sanbara bɔ a seen na.›\n26«Ayiwa n balimaw, aw minw buruju bɔra Ibrayima na, ani aw siya wɛrɛ minw bɛɛ be siran Ala ɲa, Ala ka hɛrɛ sɔrɔ kuma nin ye an le ta ye. 27Zeruzalɛmukaw ni dugu ɲamɔgɔw ma Yezu nakun lɔn diɲɛ na, u y'a jalaki waasa kiraw ye min fɔ, o ka kɛ, min be kalan lafiɲɛlonw na. 28- Yezu ye koo min kɛ n'o tun b'a fagakun bɔ, o ma sɔrɔ. O bɛɛ n'a ta, u y'a ɲini Pilati fɛ ko a ka kan ka faga. 29- Koo min bɛɛ tun sɛbɛnna Yezu ka koo la, u y'o bɛɛ kɛ ka ban tuma min na, u y'a jigi ka bɔ lɔgɔ la k'a sutura kaburu dɔ kɔnɔ. 30Nga Ala y'a kunun. 31- Minw tun y'a bila sira ka bɔ Galile mara la ka taga Zeruzalɛmu, a kununnin kɔ, a y'a yɛrɛ yira olu la tile damani kɔnɔ. Olu le fana kɛnin be o koow seerew ye Isirayɛli jama ɲana.\n32«Anw fana b'o kibaru diman nin fɔ aw ye ko Ala tun y'a daa di an bɛmaw ma koo min na, 33- ko a y'o koo nin kɛ an ye sisan, an minw y'u ka deenw ye, bari, a ye Yezu kunun a sanin kɔ. A kɛra ten, kitabu min be wele Dɔnkiliw Ala ye kitabu, a sɛbɛnnin be o dɔnkili filanan na ko:\n‹I ye ne Dencɛ ye,\nne le y'i wolo bii.›\n34- Ala tun kɔnna k'a fɔ ko a ben'a kunun a sanin kɔ. Ko a tena sa tugu abada. A y'o fɔ ko:\n‹N tun ye n daa di fɛnɲuman minw na Dawuda ye,\nn bena o di aw ma tiɲɛ tiɲɛ na.›\n35- O le y'a to a sɛbɛnnin be fana Ala ka kuma na yɔrɔ wɛrɛ ko:\n‹I ten'a to i ka mɔgɔ senuman suu be toli.›\n36«K'a sɔrɔ, Dawuda ka tile la, a ye Ala sago kɛ. O kɔ, a sara, u y'a suu don a bɛmaw sudonyɔrɔ la. A suu tolila. 37Nga, Ala ye Yezu kunun a sanin kɔ, ale suu ma sɔrɔ ka toli. 38N balimaw, aw k'a lɔn ko hakɛ yafako min kuma be fɔra aw ye, o be kɛra Yezu le barika la. Aw ma se k'o yafa min sɔrɔ Musa ka sariya batoli barika la, 39mɔgɔ o mɔgɔ mana la Yezu la, o tigi kunmabɔra. 40O la, aw k'aw yɛrɛ kɔlɔsi janko kiraw ye min fɔ, o kana aw sɔrɔ. U ko:\n41- ‹Aw yɛrɛboɲalaw, aw ye filɛli kɛ,\nka kabakoya ka dama tɛmɛ.\nN bena koo dɔ kɛ aw ɲana,\nni mɔgɔ b'o lakali aw ye,\naw tena la o la.› »\n42U bɔra kalanso kɔnɔ ka ban, mɔgɔw ye Pɔli ni Barinabasi daali, ko lafiɲɛlon nata, k'u ka segi o kuma kelen nin kan. 43Jama jɛnsɛnnin kɔ, zuwifuw caaman, ani minw tuubira ka kɛ zuwifuw ye, olu caaman tugura Pɔli ni Barinabasi kɔ. Pɔli ni Barinabasi y'u ladi k'u ka jija k'u jigi la Ala kan a ka nɛɛma barika la.\nPɔli ni Barinabasi be siya wɛrɛw waaju\n44Lafiɲɛlon dɔ wɛrɛ nana se, dugumɔgɔw bɛɛ tagara lajɛn waasa k'u tulo malɔ Ala ka kuma na. 45Zuwifuw y'o ye dɔrɔn, keliya y'u minɛ. U y'a daminɛ ka Pɔli sɔsɔ, ka to k'a nɛni. 46Pɔli ni Barinabasi hakili sigininba y'a fɔ u ye ko: «Ala ka kuma ka kan ka fɔ aw zuwifuw le ye fɔlɔ. Nga aw do be bann'a la, o b'a yira ko aw man kan ni nii banbali ye. N'o lo, an b'an ɲaa sin siya wɛrɛw ma, 47- bari, Matigi y'o le fɔ ko:\n‹Ne y'i kɛ siya wɛrɛw ka yeelen ye,\njanko i ka taga fɔɔ diɲɛ daan na\nka kisili kuma lase.› »\n48Siya wɛrɛ minw tun be yen, olu nisɔn diyara kosɔbɛ. U ye Matigi tanu a ka kuma kosɔn. Minw tun ka kan ni nii banbali ye, olu bɛɛ lara Yezu la.\n49O la, Matigi ka kuma yiriwara o mara bɛɛ la. 50Muso kantigi minw tun be Ala bato, zuwifuw wilila ka olu ni dugu ɲamɔgɔw kɔnɔnasu k'u bila Pɔli ni Barinabasi la. O y'u tɔɔrɔ, k'u gwɛn ka bɔ u ka mara la. 51- U bɔtɔ, Pɔli ni Barinabasi y'u seen furanfuran ka buguri bɔ a laf ka taga Ikoniyɔmu. 52Kalanden minw tora u kɔ, u fanin tun be Nii Senuman na, u nisɔn tun ka di.


Zoz 7 AKKDC08 - Fɛɛn minw tun bilara ka kɛ Masaba ta - Bible Search\nZoz 6 Zoz 8\nAkan be kojugu kɛ\n1Fɛɛn minw tun bilara ka kɛ Masaba ta ye, Isirayɛlidenw ye kojugu kɛ olu koo la. Zuda kɔmɔgɔ Zera deen Zabidi dencɛ Karimi deen Akan tun y'o fɛɛn nunu dɔw ta, o la, Masaba dimina Isirayɛlidenw kɔrɔ.\n2Zozuwe ye mɔgɔ dɔw ci k'u to Zeriko k'u ka taga Ayi, min be Bɛtavɛni gɛrɛfɛ Betɛli kɔrɔn ɲafan na. A y'a fɔ u ye ko: «Aw ye taga jamana nin ka koow kɔlɔsi.» Mɔgɔ nunu tagara Ayi dugu kɔlɔsi. 3Ciden nunu kɔsegira Zozuwe fɛ k'a fɔ a ye ko: «Kuun t'a la i k'a to jama bɛɛ ka taga o yɔrɔ la, mɔgɔ waa fila walima waa saba be se ka Ayi kɛlɛ. I kana jama bɛɛ sigɛn o la, bari u man ca.» 4O la, mɔgɔ waa saba ɲɔgɔn wilila ka taga k'u be Ayi kɛlɛ, nga u bolila Ayikaw ɲa. 5Ayikaw ye mɔgɔ bi saba ni wɔɔrɔ ɲɔgɔn faga u cɛma, k'u gwɛn k'a ta dugu donda la fɔɔ ka na se n'u ye Sebarimu mara la, ani ka taga u faga tintin jigiyɔrɔ la. Jama hakili ɲagamina fɔɔ u jigi tigɛra kosɔbɛ.\n6O la, Zozuwe y'a ka faniw faran k'a kunbiri gwan, k'a ɲaa biri duguma Masaba ka layidu taamasiɲɛ kɛsu ɲafɛ, fɔɔ ka taga se wulafɛ ma, ale ni Isirayɛli cɛkɔrɔbaw, u ye buguri kɛ u yɛrɛ kuun na. 7A y'a fɔ ko: «Ee! Matigi, Masaba, mun na i y'a to jama nin ye Zurudɛn baji tigɛ? Janko k'an don amoriw bolo u k'an halaki wa? Aa! Ni an tun tora Zurudɛn baji kɔfɛ, o tun ka fisa! 8Matigi, makari an na, ne bena mun le fɔ sa, Isirayɛlidenw bolinin kɔ u juguw ɲa? 9Kanaanw ni jamana nin kɔnɔ mɔgɔw bɛɛ bena o mɛn, u bena wili ka na an datugu k'an sii ban pewu dugukolo kan. O tuma na, i bena mun le kɛ i tɔgɔba nin kosɔn?»\n10Masaba y'a fɔ Zozuwe ye ko: «Wili! Mun na i birila duguma? 11Isirayɛlidenw ye hakɛ kɛ, ne tun bɛnna n'u ye ko u ka koo min kɛ, u m'o kɛ, fɛɛn minw bilara ne ye, u y'u dɔw soɲa k'u dogo u ka minanw jukɔrɔ. 12O kama, Isirayɛlidenw tena se ka lɔ u juguw ɲa tugu, u bena to ka boli le, bari u be halaki sira kan. Ne tena to u fɛ tugu n'u ma sɔn k'o kojugu nin dabila. 13Wili ka jama labɛn u k'u yɛrɛ saniya. A fɔ u ye ko: ‹Aw k'aw yɛrɛ saniya sini kama, bari Masaba, Isirayɛli ka Ala y'a fɔ ko fɛɛn minw bilara ka kɛ ale ta ye, u dɔ be aw Isirayɛlidenw bolo, o kama, aw tena se ka lɔ aw juguw ɲafɛ n'o fɛɛn nunu b'aw fɛ. 14Sini sɔgɔma aw bena to ka gwɛrɛ ka na Masaba ɲakɔrɔ kɔmɔgɔ kɔmɔgɔ, Masaba mana kɔmɔgɔw min yira, o kɔmɔgɔ nunu ka mɔgɔw bena to ka gwɛrɛ gwatigi gwatigi, Masaba mana gwatigi min yira, ale kɔmɔgɔw bena to ka gwɛrɛ faden faden, Masaba mana faden minw yira fana, o faden nunu bena gwɛrɛ kelen kelen. 15Mɔgɔ kelen min mana yira o tuma na, ko ale lo ye fɛɛn nunu ta, o tigi bena jɛni, ale n'a bololafɛnw bɛɛ, bari a ye Masaba ka bɛɛn cɛn ka kojugu kɛ Isirayɛlidenw cɛma.› »\n16Dugu gwɛra, sɔgɔmada joona, Zozuwe wilila ka Isirayɛlidenw labɛn, u tora ka gwɛrɛ kɔmɔgɔ kɔmɔgɔ, a kɛra ten Zuda kɔmɔgɔw yirala. 17Olu tora ka gwɛrɛ gwatigi gwatigi, Zera ta yirala, a fana y'a to olu gwɛrɛla faden faden, Zabidi ka soo yirala. 18Olu tora ka gwɛrɛ kelen kelen, Zuda kɔmɔgɔ Zera deen Zabidi dencɛ Karimi deen Akan yirala. 19O tuma na, Zozuwe y'a fɔ Akan ye ko: «N deen, boɲa la Masaba, Isirayɛli ka Ala kan k'a tanu. I ye koo o koo kɛ, o fɔ ne ye, i kana foyi dogo ne la.» 20O la, Akan y'a fɔ Zozuwe ye ko: «Tiɲɛ lo, ne ye Masaba, Isirayɛli ka Ala hakɛ ta. Ne ye koo minw kɛ, olu filɛ nin ye. 21Ne tun ye Babilɔni jamana forocaɲuman dɔ ye dugu mɔgɔ nunu ka minanw kɔnɔ, ani warigwɛ kuru kɛmɛ fila, ani sanukuru min ka gwiliya tɛmɛna kilo tilan kelen kan. Olu nigɛ tun ye ne minɛ, o la ne y'u ta ka taga dugukolo sogi n ka siyɔrɔ la k'u dogo yen, warigwɛ nin be fɔɔ jukɔrɔ.» 22Zozuwe ye mɔgɔ dɔw ci yen, olu bolila ka taga se a ka fanibugu kɔnɔ. U ye minan nunu ye, u tun dogonin be a ka fanibugu kɔnɔ, warigwɛ tun be fɔɔ jukɔrɔ. 23U ye minan nunu ta fanibugu nin cɛma ka na n'u ye Zozuwe fɛ Isirayɛlidenw bɛɛ ɲana, k'u bila Masaba ɲakɔrɔ.\n24O kɔ, Zozuwe ni Isirayɛlidenw bɛɛ ye Zera dencɛ Akan minɛ, ka warigwɛ nin ta, ani foroca, ni sanu, ka Akan deen cɛmanw ni musomanw minɛ, k'a ka misiw, ni faliw, ani a ka begɛnmisɛnw minɛ, n'a ka fanibugu n'a bololafɛnw bɛɛ, ka taga n'u ye Akɔri kɔkɛnɛ la. 25Zozuwe y'a fɔ a ye ko: «Mun na i ye an sigɛn ten? Masaba fana bena ele sigɛn bii.» O kɔ, Isirayɛlidenw bɛɛ ye kabakuruw ta k'a bon ka faga, n'a kɔmɔgɔw, k'u jɛni. 26U ye kabakuruw cɛ k'o ton Akan jɛniyɔrɔ la, o kabakuruton nin be yen halibi. A kɛra ten, Masaba ka dimi banna. O sababu le y'a to u be o yɔrɔ nin wele halibi ko Akɔri kɔkɛnɛ.a


Yezu be Samarika muso dɔ kalan | Yezu ka ɲɛnamaya\nYezu be Samarika muso dɔ kalanna\nYEZU BE SAMARIKA MUSO DƆ NI MƆGƆ WƐRƐW KALAN\nALA BE SƆN BATOLI MIN NA\nYezu n’a ka kalandenw bɔra Zude ani u be tagara Galile mara la. U tɛmɛna saheli fan fɛ ka Samari mara cɛtigɛ. Voyazi y’u sɛgɛn. Midi fan fɛ, u lɔra kɔlɔnda dɔ la Sikari (Sychar) dugu gɛrɛfɛ ka lafiɲɛ. N’a sɔrɔ Yakuba lo tun y’o kɔlɔn sɔgɔ wala a ye mɔgɔw sara u y’a sɔgɔ, a saan kɛmɛkulu caaman ye nin ye. Hali bi, o kɔlɔn ɲɔgɔn be se ka sɔrɔ Naplusi dugu gɛrɛfɛ.\nKa Yezu to lafiɲɛ na o kɔlɔnda gɛrɛfɛ, a ka kalandenw tagara dumuni sanyɔrɔ dugu kɔnɔ. U taganin kɔ, Samarika muso dɔ nana jii bɔyɔrɔ. Yezu y’a fɔ a ye ko: “N sɔn jii la n b’a min.”—Zan 4:7.\nYahutuw ni Samarikaw tɛ bɛn koo si la sabu u be sigasiga ɲɔgɔnw na haali. O kama, muso kabakoyara ani a ye Yezu ɲininga ko: “Uun! E min ye zuwifu ye, i be sɔn ka jii daali ne Samarika fɛ wa?” Yezu y’a jaabi ko: “Ala be min di mɔgɔ ma, n’i tun be o lɔn, ani mɔgɔ min ko i k’ale sɔn jii la, n’i tun b’o fana lɔn, e yɛrɛ le tun bena kɔn k’ale daali. A tun bena jii d’i ma min bena nii banbali d’i ma.” Muso y’a jaabi ko: “Juru t’i bolo, kɔlɔn fana ka dun. I bena o jiɲuman nin bɔ min? O tuma na, an bɛma Yakuba min ye kɔlɔn nin sogi an ye, e ka fisa o ye wa? Ale n’a deenw n’a ka begɛnw bɛɛ y’a jii min.”—Zan 4:9-12.\nYezu ko: “Ni mɔgɔ o mɔgɔ ye kɔlɔn nin jii min, minnɔgɔ bena o tigi minɛ tugu. Nga jii min be ne fɛ, ni ne y’o di mɔgɔ min ma k’a min, minnɔgɔ tena o tigi minɛ tugu fewu. Ne bena jii min d’o tigi ma, o bena kɛ jii woyota ye min bena woyo a kɔnɔ tuma bɛɛ, min be nii banbali di.” (Zan 4:13, 14). Hali k’a sɔrɔ Yezu sɛgɛnna, a b’a fɛ ka tiɲɛn kuma dɔw fɔ Samarika muso ye. O kumaw be se k’a dɛmɛ ka ɲɛnamaya sɔrɔ.\nO muso y’a fɔ Yezu ye ko: “Matigi, o jii nin di ne ma waasa minnɔgɔ kana n minɛ tugu ani n kana na yan jita kama tugu.” Sisan, a be komi Yezu ye baro yɛlɛma koo wɛrɛ kan. A y’a fɔ muso ye ko: “Taga i cɛɛ wele ka na.” Samarika muso y’a jaabi ko: “Cɛɛ te n fɛ.” Yezu be min lɔn o muso koo la, n’a sɔrɔ o ye muso kabakoya. Yezu ko: “I ye tiɲɛ fɔ ko cɛɛ t’i fɛ. Bari i furula cɛɛ duuru fɛ ka tɛmɛ. E ni min be ɲɔgɔn fɛ sisan, i cɛɛ tɛ.”—Zan 4:15-18.\nYezu ye min fɔ, muso b’a lɔn k’o ye tiɲɛn ye. A kabakoyara ani a y’a fɔ ko: “Matigi, ne y’a lɔn, i ye kira le ye.” A y’a yira fana ko Alakow ka di a ye. Cogo di do? A ko: “An faaw [Samarikaw] ye Ala bato kulu nin kan [Garizimu kulu min be gɛrɛfɛ], nga aw zuwifuw ko fɔɔ Zeruzalɛmu.”—Zan 4:19, 20.\nNka, Yezu y’a ɲɛfɔ ko batoli be kɛ yɔrɔ min na, o lo kɔrɔtanin tɛ. A ko: “Loon bena se, mɔgɔw tena na Faa Ala bato kulu nin kan ani Zeruzalɛmu tugu.” O kɔ, a y’a fɔ muso ye ko: “Loon bena se, a yɛrɛ sera ka ban. Ala batobagasɔbɛw bena na Faa Ala bato u dusu la ni tilenninya ye. Bari Faa b’o mɔgɔw ɲɔgɔn le fɛ.”—Zan 4:21, 23, 24.\nMin kɔrɔtanin lo Faa Ala fɛ, batolikɛyɔrɔ tɛ, nka ale batocogo lo. Muso kabakoyara ko: “Ne y’a lɔn ko Ala ka Mɔgɔ wolomanin [Masiya] ka kan ka na, min be wele ko Krista. N’ale nana, a bena koo bɛɛ fɔ an ye.”—Zan 4:25.\nO kɔ, Yezu ye tiɲɛnko dɔ fɔ muso ye min kɔrɔtanin lo. A ko: “Ale lo be kumana n’i ye ten.” (Zan 4:26). Miiri k’a filɛ: O muso nana jii bɔyɔrɔ tile gwangwan fɛ ani Yezu ye koo dɔ fɔ a ye a ma min fɔ ka gwɛ mɔgɔ si ye fɔlɔ. A ko ale lo ye Masiya ye. Nin ye nɛɛma ye o muso fɛ dɛ!\nSAMARIKA CAAMAN LARA A LA\nYezu ka kalandenw bɔra Sikari dugu kɔnɔ ka na ni dumuni ye. U tun y’a to kɔlɔnda min na, u kɔsegira ka na a sɔrɔ yen a be kumana ni Samarika muso dɔ ye. Muso y’a ka jidaga to yen ka taga dugu kɔnɔ.\nMuso senin kɔ Sikari, Yezu ye koo minw fɔ a ye, a y’u lakali mɔgɔw ye. A y’a fɔ ka gwɛlɛya ko: “A’ ye na cɛ dɔ filɛ, a ye ne ka ko kɛlenw bɛɛ fɔ ne ye.” O kɔ, a ye ɲiningali dɔ kɛ ko: “Nin tɛ Krisita ye wa?” (Zan 4:29, ABM). N’a sɔrɔ a tun b’a fɛ k’u lasun u ka la a ka kumaw na. Nin tun ye ɲiningaliba ye kabi Musa ka wagati la (Deteronɔmu 18:18). O ye mɔgɔw lasun u bɔra ka taga Yezu filɛ.\nO wagati la, Yezu ka kalandenw kɔrɔtɔnin lo ko a ka dumuni kɛ. Nka Yezu y’u jaabi ko: “Dumuni be ne fɛ aw te min lɔn.” Kalandenw kabakoyara ani u ye ɲɔgɔn ɲininga ko: “Mɔgɔ dɔ nana dumuni d’a ma le wa?” Yezu ye min ɲɛfɔ u ye, o kɔrɔ ka bon a ka kalandenw bɛɛ fɛ. A ko: “Ka n cibaga sago kɛ, o le ye n ka dumuni ye. Ne ka kan k’a ka baara kɛ fɔɔ ka se a daan na.”—Zan 4:32-34.\nSumantigɛ baara min tun ka ɲi ka kɛ yanni kalo naani, Yezu tun kaan tɛ o ma. A tun kaan be min ma, o ye sumantigɛ ye Alako ta fan fɛ. A ko: “Aw k’aw kuun kɔrɔta ka filɛli kɛ. Sumanw mɔnin lo kongo kɔnɔ. Mɔgɔ min y’o tigɛbaga ye, o tigi be sumankisɛ lajɛn sini kama. A b’a ka sara sɔrɔla ka ban. Min ye nii banbali ye. O be kɛ, waasa sumantigi ni sumantigɛbaga bɛɛ ka jɛn ka nisɔndiya ɲɔgɔn fɛ.”—Zan 4:35, 36.\nN’a sɔrɔ Yezu y’a ye ka ban ko nafa sɔrɔla ale ni Samarika muso ka baro la. Sikari mɔgɔ caaman lara Yezu la o muso ka seereya kosɔn sabu a tun b’a fɔra u ye ko ‘ale ye koo minw bɛɛ kɛ a sii la, a y’u bɛɛ fɔ a ye.’ (Zan 4:39). O kama, u nana Yezu sɔrɔ Sikari kɔlɔnda la ani u y’a ɲini a fɛ a ka to n’u ye walisa ka dɔ fɔ olu fana ye. Yezu sɔnna ani a tora Samari dugu la ka tile fila kɛ.\nSamarikaw kɛtɔ ka Yezu ka kalan lamɛn, caaman lara a la. U y’a fɔ muso nin ye ko: “K’i ka kuma yɛrɛ bɔ a la, anw lara a la bari an y’a yɛrɛ lamɛn. An lanin b’a la ko nin le ye diɲɛ kisibaga yɛrɛ yɛrɛ ye.” (Zan 4:42). Samarika muso ye seereya kɛ Krista koo la cogo min na, o ye ɲɛyirali ɲuman ye an fɛ: a ye Yezu ka kalan nege don a lamɛnbagaw la walisa u k’a ɲini ka dɔ lɔn tugun.\nKana ɲinɛ ko yanni kalo naani, sumantigɛ wagati ka ɲi ka se. A be komi ɔrizi sumantigɛ lo. N’a sɔrɔ o be kɛ novanburu wala desanburu kalow la. O kɔrɔ ko saan 30 ka Tɛmɛnkan seli tɛmɛnin kɔ, Yezu n’a ka kalandenw ye kalo segi ɲɔgɔn kɛ Zude mara la. U tun be mɔgɔw kalan ani k’u batize. Sisan, u ye Galile sira minɛ walisa ka taga soo. Mun lo b’u kɔnɔna o yɔrɔ la?\nSAMARIKAW TUN YE JƆNW LO YE?\nSamari tun be Zude ni Galile cɛmancɛ la: Zude be worodugu fan fɛ ani Galile be saheli fan fɛ. Masacɛ Solomani sanin kɔ, Israɛl siya 10 minw be saheli fan fɛ, olu faranna ka bɔ Zuda ni Bɛnzamɛn siyaw la.\nO siya 10 ka mɔgɔw yɛlɛmana ka to ka sanu misiden bato. O kama, saan 740 Krista tile ɲɛ, Jehova y’a to Asirikaw ye Samari minɛ. U ye mɔgɔw fanba minɛ ka taga n’u ye jɔnya la ani lonan minw tun be Asiri jamana na, u y’a to olu nana sigi Samari. Israɛlden minw tora Samari, olu n’o ngalon alaw batobagaw furula u ni ɲɔgɔn cɛ. Wagati dɔ nana se, o mɔgɔw ye batoli sifa dɔ sigi sen kan. U ka lannakow n’u ka kɛcogo dɔw tun basiginin be Ala ka sariya kan, i n’a fɔ kɛnɛkɛnɛli koo. Nka, o tun tɛ tiɲɛn batoli ye.—2 Masacɛw 17:9-33; Ezayi 9:8.\nYezu ka wagati la, Samarikaw tun sɔnna Musa ka kitabuw la, nka u tun tɛ taga batoli kɛ Zeruzalɛmu batosoba kɔnɔ. Saan caaman, u tun be taga batoli kɛ batoso dɔ la Garizimu kulu kan, Sikari dugu gɛrɛfɛ. Hali k’a sɔrɔ o batoso nana halaki kɔfɛ, u tora ka batoli kɛ o kulu kan. Yezu ka cidenya baara tuma na, a tun gwɛnnin lo ko Samarikaw ni Yahutuw tun tɛ bɛn.—Zan 8:48.\nYezu kumana Samarika muso fɛ minkɛ, mun na o ye muso kabakoya?\nYezu ye mun lo fɔ muso ye ɲɛnamaya jii ani Ala batoyɔrɔ koo la?\nYezu ye mɔgɔ min ye, a y’o yira cogo di muso la ani a ye mɔgɔw jija u ka batoli sifa juman lo kɛ?\nMuso labanna ka mun lo faamu Yezu koo la ani a ye mun lo kɛ o kɔ?\nSaan 30 ka Tɛmɛnkan seli kɔ, Yezu n’a ka kalandenw ye mun lo kɛ?\nI be se ka tiɲɛn diinan faranfasi k’a lɔn cogo di?\nYala diinan kelen dɔrɔn lo ye tiɲɛn ye wa? Fɛɛn looru nunu lajɛ walisa ka tiɲɛn diinan faranfasi k’a lɔn.\nA ci dɔ ma A ci dɔ ma Yezu be Samarika muso dɔ kalanna\njy sap. 19 ɲɛɛ 48-51


Kod 19 AKKDC08 - Mɛlɛkɛ fila nunu sera Sodɔmu wuladafɛ, - Bible Search\nKod 18 Kod 20\nSodɔmu ni Gɔmɔri halakiko\n1Mɛlɛkɛ fila nunu sera Sodɔmu wuladafɛ, Lɔti tun siginin be dugu donda la. A y'u ye tuma min na, a wilila ka taga u kunbɛn, k'a kunbiri gwan k'a ɲaa biri duguma. 2A ko: «Ne matigiw, ne b'aw daali, aw ye jigi aw ka jɔncɛ ka soo, k'aw seen ko ka si yan, sɔgɔma joona aw be wili ka sira minɛ tugu.» U y'a jaabi ko: «Ayi, an bena si forobayɔrɔ la.» 3Nga Lɔti tora k'u daali fɔɔ u sɔnna ka jigi a ka soo. A ye buru labɛn u ye teliya la, a ma fununan k'a la, u ye dumuni kɛ.\n4Sanni u ka la, Sodɔmu dugu cɛɛw bɛɛ bɔra dugu faan bɛɛ la, kanbelen fara cɛkɔrɔbaw kan, ka na soo lamini. 5- U ye Lɔti wele k'a fɔ a ye ko: «Lonancɛ minw jigira i ka soo bii suu nin na, olu be min? Bɔ n'u ye kɛnɛma an fɛ, janko an k'u ɲini i n'a fɔ musow.» 6Lɔti bɔtɔ k'u kunbɛn, a ye soo daa tugu a kɔfɛ 7k'a fɔ ko: «Ne balimaw, ne b'aw daali, aw kana kojugu kɛ. 8Denmuso fila be ne fɛ, u ma cɛko lɔn fɔlɔ. Ne ben'a to olu be bɔ aw fɛ, aw k'aw sago kɛ olu la. Nga aw kana foyi kɛ cɛɛ nunu na, bari u nana jigi ne ka soo.» 9U y'a jaabi ko: «Bɔ yen. Cɛɛ nin nana sigi an fɛ lonanya la, sisan a b'a fɛ k'an sɔsɔ! Ayiwa, an bena min kɛ a la, o bena juguya ka tɛmɛ u ta kan.» O fɔnin kɔ, u tora ka Lɔti ɲɔtiɲɔti, u gwɛrɛla ko u be bonda kari. 10Nga cɛɛ fila nunu y'u bolo kɛ ka Lɔti sama ka don soo kɔnɔ u fɛ ka daa tugu. 11- Mɔgɔ minw be soo daa la, denmisɛn fara mɔgɔkɔrɔbaw kan, ka olu ɲaa fiyɛn. U tora ka daa yaala ka dɛsɛ.\n12Cɛɛ fila nunu y'a fɔ Lɔti ye ko: «I ka mɔgɔ dɔ wɛrɛ be dugu nin kɔnɔ wa? Birancɛw, walima dencɛw, walima denmusow, walima i ka mɔgɔ fɛɛn o fɛɛn be nin dugu nin kɔnɔ, aw ka bɔ yan. 13An bena dugu nin halaki, bari yankaw ka kojugu mankan boɲana kosɔbɛ Masaba ɲakɔrɔ fɔɔ a y'an ci ka n'a halaki.» 14Lɔti bɔra ka taga kuma a birancɛw fɛ, minw tun y'a denmusow maminɛ. A ko: «Aw ye wili ka bɔ yan, Masaba bena dugu nin halaki!» Nga a birancɛw tun be miiri ko a be tulon na.\n15Dugugwɛdafɛ, mɛlɛkɛw y'a gwan Lɔti kɔ ko: «Wili k'i ka muso minɛ, n'i denmuso fila minw be i fɛ yan, ka taga, n'o tɛ, aw bena halaki dugu nin ka juguya kosɔn.» 16- Lɔti tun te teliyara minkɛ, cɛɛ nunu y'a bolo minɛ, a n'a muso, n'a denmuso fila, ka bɔ n'u ye dugu kɔnɔ, bari Masaba tun makarila u la.\n17U bɔnin kɔ dugu kɔnɔ, mɛlɛkɛw kelen y'a fɔ Lɔti ye ko: «Boli k'i nii kisi! Kana filɛli kɛ i kɔfɛ, kana lɔ kɔkɛnɛ yɔrɔ si la. Boli ka taga kuluw yɔrɔ la, n'o tɛ, i bena halaki!» 18Lɔti y'a fɔ u ye ko: «Aw ye hakɛ to, ne matigiw, o te se ka kɛ. 19Ne, i ka jɔncɛ, koo diyara i ye, i makarila ne la kosɔbɛ ka ne niin kisi. Nga ne te se ka boli ka se kuluw yɔrɔ la, ni balawu nin ma ne sɔrɔ, ne ka sa. 20A filɛ, dugudennin min ye yan fɛ, a yɔrɔ man jan, ne be se ka boli fɔɔ ka se yen. A to ne ka boli ka taga yen ka n niin kisi. A ka dɔgɔ kosɔbɛ, tiɲɛ tɛ wa?» 21Mɛlɛkɛ y'a fɔ Lɔti ye ko: «Ayiwa, ne bena o koo nin kɛ i ye fana. I ye dugu min koo fɔ, ne tena o halaki. 22Nga teliya ka taga, ne tena se ka foyi kɛ n'i ma se yen.» O le kosɔn, o dugu tɔgɔ ko Sowari.k\n23Lɔti be donna Sowari kɔnɔ, ni tile be bɔra fana. 24- O waati la, Masaba y'a kɛ kiribi ni tasuma bɔra sankolo la ka jigi Sodɔmu ni Gɔmɔri kan i n'a fɔ sanji. 25A ye dugu nunu halaki, ni u kɔnɔ mɔgɔw bɛɛ, ni kɔkɛnɛ yɔrɔ bɛɛ, ani fɛɛn o fɛɛn falenna o yɔrɔ la. 26- Nga Lɔti muso ye filɛli kɛ kɔfɛ, a yɛlɛmana ka kɛ kɔgɔ kabakurulaman ye.\n27Ibrayima tun lɔra Masaba ɲakɔrɔ yɔrɔ min na, sɔgɔma joona, a wilila ka taga o yɔrɔ la. 28A ye Sodɔmu ni Gɔmɔri, ani kɔkɛnɛ yɔrɔ bɛɛ filɛ. A ye sisi finman dɔ wilitɔ ye i n'a fɔ dibi ta.\n29Ala ye kɔkɛnɛ dugu nunu halaki tuma min na, a y'a hakili to Ibrayima la, ka Lɔti kisi dugu nunu halakituma na, Lɔti tun siginin be yɔrɔ min na.\nLɔti deenw ka koo\n30Lɔti n'a denmuso fila bɔra Sowari ka taga sigi kuluw yɔrɔ la bari a tun be siran, o la, a ma sɔn ka to Sowari. A tagara to kuluwo kɔnɔ n'a denmuso fila nunu ye. 31Loon dɔ, a denmuso fɔlɔ y'a fɔ a dɔgɔmuso ye ko: «An faa kɔrɔla. Cɛɛ si te mara nin na min bena la n'an ye i n'a fɔ a be deli ka kɛ yɔrɔ bɛɛ cogo min na. 32Na, an ka duvɛn di an faa ma, a k'a min, an ka la n'a ye janko an ka kɔmɔgɔw sɔrɔ a ye.» 33O loon sufɛ, u ye duvɛn di u faa ma, a y'a min. Denmuso fɔlɔ donna ka la n'a ye, facɛ tun te a yɛrɛ kala ma a latuma n'a wilituma na. 34O dugusagwɛ, kɔrɔmuso y'a fɔ a dɔgɔmuso ye ko: «Ne lara ni n facɛ ye sufɛ. An ka duvɛn d'a ma bii tugu, a k'a min, i ka don ka la n'a ye janko an ka kɔmɔgɔw sɔrɔ a ye.» 35U ye duvɛn di u faa ma o sufɛ tugu, a y'a min fɔɔ a tun te a yɛrɛ kala ma. Dɔgɔmuso donna ka la n'a ye, facɛ tun te a yɛrɛ kala ma a latuma n'a wilituma na. 36Lɔti denmuso fila bɛɛ ye kɔnɔ ta ten u faa fɛ. 37Kɔrɔmuso ye dencɛ wolo k'a tɔgɔ la ko Mowabu. Ale lo ye mowabuw bɛma ye. U be yen halibi. 38Dɔgɔmusoman fana ye dencɛ wolo k'a tɔgɔ la ko Bɛnami.l Ale lo ye amoniw bɛma ye. U be yen halibi.


Zoz 3 AKKDC08 - Zozuwe wilila sɔgɔmadafɛ joona ka bɔ - Bible Search\nZoz 2 Zoz 4\nZurudɛn baji tigɛko\n1Zozuwe wilila sɔgɔmadafɛ joona ka bɔ Sitimu dugu kɔnɔ ni Isirayɛlidenw bɛɛ ye ka taga. U tagara se Zurudɛn baji daa la, ka la sufɛ o yɔrɔ la, ka sɔrɔ k'a tigɛ. 2Jama ɲamɔgɔw wilila ka taga jama ka sigiyɔrɔ yaala tile saba tɛmɛnin kɔ 3k'a fɔ jama ye ko: «N'aw ye Masaba aw ka Ala ka layidu taamasiɲɛ kɛsu ye Levi kɔmɔgɔ sarakalasebagaw gaman kan tuma min na, aw ka wili ka bɔ aw sigiyɔrɔ la ka tugu a kɔ. 4Nga furancɛ min ka kan ka sɔrɔ aw n'a cɛ, o ka kan ka se kilomɛtɛrɛ kelen ɲɔgɔn ma, aw kana gwɛrɛ a la. A bena to ka sira yira aw la, aw bena min ta, bari aw ma o sira nin ta ka ye fɔlɔ.»\n5Zozuwe y'a fɔ jama ye k'u k'o yɛrɛ saniya bari ko sini, Masaba bena kobabaw kɛ u cɛma. 6O kɔ, Zozuwe y'a fɔ sarakalasebagaw ye k'u ka Ala ka layidu taamasiɲɛ kɛsu ta, ka tɛmɛ ka bila jama ɲafɛ. U y'a ta ka tɛmɛ jama ɲafɛ.\n7Masaba y'a fɔ Zozuwe ye ko: «Bii yɛrɛ, ne ben'a daminɛ ka i kɛ mɔgɔbaba ye Isirayɛlidenw bɛɛ ɲana, janko u k'a lɔn ko ne be n'i ye i n'a fɔ ne tun be ni Musa ye cogo min na. 8Sarakalasebaga minw ye ne ka layidu taamasiɲɛ kɛsu ta, i ben'a fɔ olu ye ko n'u sera Zurudɛn baji ma, u ka don ka lɔ a kɔnɔ.» 9Zozuwe y'a fɔ Isirayɛlidenw ye ko: «Aw ye gwɛrɛ ka na, ne bena Masaba aw ka Ala ka kuma fɔ aw ye. 10Aw ben'a lɔn nin le fɛ ko Ala be ni aw ye, ko a bena kanaanw gwɛn aw ɲa, ani itiw ni iviw, ani periziw ni girigasiw, ni amoriw ani zebuziw. 11Masaba min ye dugukolotigi ye, ale ka layidu taamasiɲɛ kɛsu bena tɛmɛ aw ɲafɛ ka don Zurudɛn baji kɔnɔ. 12Ayiwa, aw ka mɔgɔ tan ni fila woloma sisan ka bɔ Isirayɛli deenw kɔmɔgɔw cɛma, kɔmɔgɔw o kɔmɔgɔw mɔgɔ kelen. 13Sarakalasebaga minw ye dugukolotigi, Masaba ka layidu taamasiɲɛ kɛsu nin ta, ni olu donna Zurudɛn baji kɔnɔ dɔrɔn, Zurudɛn baji bena tigɛ, jii min be bɔ sanfɛyɔrɔ la ka na, ale bena lɔ ka to yɔrɔ kelen na.»\n14O la, jama bɔra u ka sigiyɔrɔ la janko ka taga Zurudɛn baji tigɛ. Sarakalasebaga minw tun ye Ala ka layidu taamasiɲɛ kɛsu ta, olu bilara jama ɲafɛ. 15U sera Zurudɛn baji daa la k'u seen don jii kɔnɔ tuma min na, o tun kɛra sumantigɛwaati ye, Zurudɛn baji fanin tun be to o waati bɛɛ la fɔɔ ka se a dagolow ma. 16Jii min tun be bɔ sanfɛla la ka boli ka na, o lɔra yɔrɔ kelen fɔɔ yɔrɔjan na, Adami gɛrɛfɛ, dugu min be Saritan gɛrɛfɛ. Jii min tun be boli ka jigi *Kɔgɔji Fariman faan fɛ, o tigɛra pewu. Jama tɛmɛna baa kɔnɔ ka tilen ni Zeriko dugu ye.\n17Sarakalasebaga minw tun ye Masaba ka layidu taamasiɲɛ kɛsu ta, olu lɔra baa dingɛ cɛmancɛ la a janin, ka Isirayɛlidenw bɛɛ to olu ka tɛmɛ dugukolo janin kan fɔɔ mɔgɔ bɛɛ ye Zurudɛn baji tigɛ ka ban.


50 nijansi siva u Lego kockama\n1. jun, 14:43\n05.02.2015. / 19:41 19:49\n05.02.2015. / 20:47\nako mene pitate, sve lego kockice su I ZA iznad 18. :)\n05.02.2015. / 20:12\nOvaj me podseca na Charlija iz Dva ipo muskarca :-)\n06.02.2015. / 07:05\n@SDGZ2121 Hahaha isti Shin xaxaxa : D


Zan 17 AKKDC08 - Yezu y'o kuma nin fɔ ka ban dɔrɔn, a - Bible Search\nYezu be Ala daali a ka mɔgɔw ye\n1Yezu y'o kuma nin fɔ ka ban dɔrɔn, a y'a ɲaa kɔrɔta sanfɛ k'a fɔ ko: «N Faa, waati sera sisan i ka boɲa la i Deen kan, janko ne fana ka boɲa la e kan, 2bari i ye kuntigiya di ne ma adamaden bɛɛ kan, ka nii banbali di ne ka mɔgɔw bɛɛ ma i ye minw di ne ma. 3Nii banbali sɔrɔko be bɔ ele lɔnko la, e min ye Ala kelenpe ye, ani ka ne Yezu Krista lɔn, e ye ne min ci. 4Ne y'i boɲa ka ban dugukolo kan, i tun ye baara minw di ne ma, ne y'olu bɛɛ kɛ ka ban. 5Sisan n Faa, boɲa min tun be ne kan i gɛrɛfɛ fɔlɔfɔlɔ sanni diɲɛ ka dan, i k'o ɲɔgɔn la ne kan ne ka to i gɛrɛfɛ tugu.\n6I ye mɔgɔ minw woloma k'u bɔ diɲɛ mɔgɔw cɛma k'u di ne ma, ne y'i ka koo yira u la. U tun y'i taw ye, e tun y'u di ne ma, olu fana y'i ka kuma bato. 7Sisan u y'a faamu ko i ye fɛɛn minw di ne ma, k'u bɛɛ bɔra ele fɛ, 8ne ye kuma min bɛɛ fɔ u ye, u lara o la ko ele le y'o fɔ ne ye, u sɔnna o ma, u fana y'a faamu sɔbɛ la ko ne bɔra e fɛ, u lar'a la ko ele le ye ne ci.\n9Ne t'i daali diɲɛ mɔgɔw bɛɛ ye dɛ. Nga i ye minw di ne ma, ne b'i daali olu le ye, bari u kɛra i ta ye. 10Fɛɛn o fɛɛn ye ne ta ye, o fana ye ele ta ye i n'a fɔ min ye i ta ye, o ye ne ta ye cogo min na, ne ye boɲa sɔrɔ olu sababu la. 11Ne tena to diɲɛ kɔnɔ tugu. Olu bena to diɲɛ na, ne do be tagara e fɛ. N Faɲuman, ne b'i daali i k'u mara i tɔgɔ kosɔn i ye min di ne ma, janko u ka se ka kɛ kelen ye i n'a fɔ ne ni ele ye kelen ye cogo min na. 12- Ka ne to n'olu ye yan, i ye minw woloma k'o di ne ma, ne y'o bɛɛ mara i barika la, k'u tanga juguman ma, fɔɔ min tun latigɛra halaki ma. O fana kɛra janko min fɔra i ka kuma na, o ka kɛ. 13Sisan ne be tagara e fɛ, ne be nin kuma nin fɔ u ye diɲɛ na, janko u ka ne ka nisɔndiya dafanin sɔrɔ. 14Ne ye i ka kuma fɔ u ye, o la diɲɛ mɔgɔw be u kɔniya, bari u te diɲɛ mɔgɔw ye, i n'a fɔ ne fana te diɲɛ mɔgɔ ye cogo min na. 15Ne te i daali ko i k'u ta ka bɔ diɲɛ na, nga i k'u tanga juguman ma. 16U te diɲɛ mɔgɔw ye i n'a fɔ ne fana te diɲɛ mɔgɔ ye cogo min na. 17I k'o saniya i ka tiɲɛ barika la. I ka kuma le ye tiɲɛ ye. 18E ye ne ci diɲɛ na cogo min na, o cogo la fana ne b'u ci diɲɛ kɔnɔ. 19Ne fana be ne yɛrɛ di u kosɔn, janko u fana ka se k'u yɛrɛ d'i ma sɔbɛ la.\n20Ne t'i daali olu dama ye dɛ, nga minw bena la ne la u ka kuma barika la, ne b'i daali olu fana ye, 21janko u bɛɛ ka kɛ kelen ye, n Faa, i n'a fɔ ne ni e ye kelen ye cogo min na. Olu fana ka kɛ kelen ye ten n'an ye, janko diɲɛ mɔgɔw ka l'a la ko e ye ne ci. 22I ye boɲa min di ne ma, ne y'o di u ma, janko u ka se ka kɛ kelen ye i n'a fɔ an fana ye kelen ye cogo min na. 23Ne ka to u fɛ, i n'a fɔ e be ne fɛ cogo min na, janko u ka se ka bɛn ka kɛ kelen ye, ani diɲɛ mɔgɔw k'a lɔn ko e ye ne ci ani ko i y'u kanu i n'a fɔ i ye ne kanu cogo min na. 24N Faa, e ye minw woloma k'o di ne ma, ne b'a fɛ ne be yɔrɔ min na, olu fana ka kɛ o yɔrɔ la, i ye boɲa min la ne kan, u ka se k'o ye, bari e ye ne kanu kabini fɔlɔfɔlɔ sanni diɲɛ ka dan.\n25N Faa, e min ka ɲi, diɲɛ mɔgɔw ma e lɔn, ne y'i lɔn. Nunu fana y'a lɔn ko e lo ye ne ci. 26Ne y'i koo fɔ u ye, ani n bena tila k'a fɔ u ye tugu, janko i ye ne kanu cogo min na, o kanuya ɲɔgɔn ka don u dusu la, ani ne fana ka kɛ olu fɛ.»


Sad 7 AKKDC08 - «Aw bena jamana min minɛ, ni Masaba aw - Bible Search\nSad 6 Sad 8\nIsirayɛlidenw ka kan ka min kɛ\n1- «Aw bena jamana min minɛ, ni Masaba aw ka Ala y'a kɛ aw donna o kɔnɔ, n'a ye siya caaman nunu gwɛn ka bɔ aw ɲa, olu minw ye itiw ye, ni girigasiw, ani amoriw, ni kanaanw, ani periziw, ni iviw, ani zebuziw ye. Siya wolonwula minw ka ca, fanga b'o la fana ka tɛmɛ aw kan. 2Ni Masaba aw ka Ala y'u don aw bolo tuma min na, n'aw sera u kɔrɔ, aw bena u halaki pewu k'u kɛ a ta ye. Aw kana bɛn n'u ye, aw kana makari u la. 3Aw kana furu n'u ye, aw kana aw denmusow di u dencɛw ma, aw kana u denmusow di aw dencɛw ma fana. 4N'o tɛ, u ben'a kɛ aw kɔmɔgɔw be ban Ala ma, ka fɛɛn wɛrɛw bato. N'o kɛra, Masaba bena dimi aw kɔrɔ kosɔbɛ, k'aw bɛɛ faga yɔrɔnin kelen. 5- Nga aw ka kan ka min kɛ u la, o filɛ nin ye: Aw k'u ka sɔnnikɛyɔrɔw walaka, k'u ka jokabakuruw ci, ani k'u ka *Asera jaaw tigɛ k'u ben, k'u ka joow jɛni. 6- Bari aw ye Masaba aw ka Ala ka jama ye. Masaba aw ka Ala y'aw woloma siya tɔw bɛɛ cɛma dugukolo kan janko aw ka kɛ a yɛrɛ tɔgɔlataw ye.\nMasaba ka tilenninya\n7«Ni Masaba nɔrɔla aw la ani k'aw woloma, o t'a yira ko aw ka ca ni siya tɔw bɛɛ ye dɛ! Aw ka dɔgɔ n'u bɛɛ ye. 8Nga aw koo ka di Masaba ye, ani a ye layidu min ta aw bɛmaw ye, a y'o dafa. O la, a y'aw bɔsi Ezipiti masacɛ bolo k'aw bɔ jɔnya la, ani k'a to aw bɔra jamana nin kɔnɔ a ka sebagaya barika la.\n9- «Aw ka l'a la ko Masaba aw ka Ala le ye Ala yɛrɛ yɛrɛ ye. A koo ka di mɔgɔ minw ye n'u b'a ka kuma bato, a tilennin lo, a b'a ka layidu dafa olu faan fɛ, ani ka ɲumanya kɛ u ye, n'u kɔmɔgɔw *filankuru waa caaman ye. 10Nga a b'a kɔniyabagaw sara yɔrɔnin kelen k'u tunu ka bɔ yen. A tena u to yen ka mɛn, a b'u sara yɔrɔnin kelen.\n11«O la, ne be sariya, ni ciiw, ani landa minw fɔra aw ye bii, aw ka banba k'olu bato. 12- N'aw ye aw tulo malɔ landa nunu na, k'o bato ka ɲa, Masaba aw ka Ala ben'a ka layidu dafa, a ye min ta aw bɛmaw ye ani ka ɲumanya kɛ aw ye. 13Aw koo bena diy'a ye, a bena aw ta ɲa, ka deen caaman di aw ma, k'aw ka forow ɲa, ka suman caaman, ni duvɛnkɛnɛ caaman, ani tulu caaman di aw ma. A bena aw ka misiw caya, n'aw ka begɛnmisɛnw, jamana nin kɔnɔ. A tun ye min layidu ta aw bɛmaw ye ko a ben'a di aw ma. 14A bena aw ta ɲa ka tɛmɛ siya tɔw kan. Cɛɛ, walima muso min te se ka deen wolo, o tena sɔrɔ aw cɛma, ka fara aw ka begɛnw kan. 15Masaba bena aw kisi bana bɛɛ ma. Aw be banajugu minw lɔn n'u sera Ezipitikaw ma, olu tena se aw ma, a ben'a kɛ olu be se aw kɔniyabagaw le ma. 16Masaba aw ka Ala bena siya minw bɛɛ don aw bolo, aw k'u bɛɛ faga, aw kana makari u la. Aw kana u ka joow sɔn, n'o tɛ, o bena kɛ jaan ye aw ɲa.\nMasaba le y'a ka jama marabaga ye\n17«N'a b'aw kɔnɔ ko siya nunu ka ca n'aw ye, ko aw bena kɛ cogo di k'u gwɛn, 18aw kana siran u ɲa. Masaba aw ka Ala ye min kɛ Ezipiti masacɛ ni Ezipitikaw bɛɛ la, aw ye miiri o la. 19A ye gwɛlɛya min lase u ma, ani ka taamasiɲɛ ni kabako minw kɛ ni sebagaya ye, tuma min na a tun ye aw bɔ u ka jamana kɔnɔ, aw ɲaa y'o ye. Aw be siran siya minw bɛɛ ɲa, a bena olu fana kɛ ten. 20O dama tɛ, hali u tɔɔ min tora, n'u be dogora aw ɲa, a bena dondolibabaw ci olu kama fɔɔ u bɛɛ ka tunu ka ban pewu. 21Aw jaa kana tigɛ u kama bari Masaba aw ka Ala be n'aw ye, see b'a ye, siranyafɛn lo. 22A bena siya nunu gwɛn ka bɔ aw ɲa dɔɔni dɔɔni. Aw man kan k'u halaki yɔrɔnin kelen, n'o tɛ, kongosogow bena caya kojugu fɔɔ aw tena se olu kɔrɔ. 23Nga a bena u don aw bolo k'u jigi tigɛ pewu fɔɔ u ka halaki ka ban. 24A bena u ka masacɛw don aw bolo, aw bena u tɔgɔ tunu ka bɔ dugukolo kan. U si tena se ka lɔ aw ɲakɔrɔ. Aw bena u halaki pewu. 25Aw ka kan k'u ka joow jɛni. Warigwɛ ni sanu min b'u ka joo nunu kan, aw kana aw ɲaa bɔ o fɛ, k'o ta ka kɛ aw ta ye. N'o tɛ, o bena kɛ jaan ye aw fɛ, bari o fɛɛn nunu koo ka go Masaba aw ka Ala ye. 26Fɛɛn minw nɔgɔninw lo, aw kana don ni olu si ye aw ka soo kɔnɔ, janko aw fana kana halaki i n'a fɔ olu. Aw ka kan k'o koo goya aw ye, u man kan ka diya aw ye fewu, bari u ka kan ka halaki le.


Yir 12 AKKDC08 - O kɔ, ne ye kabakoba dɔ ye sankolo la. - Bible Search\nYir 11 Yir 13\nSogojugu dɔ be muso kɛlɛ\n1O kɔ, ne ye kabakoba dɔ ye sankolo la. Muso dɔ tun lo, tile tun nɔrɔnin b'a kan, a seen lanin tun be kalo kan, lolo tan ni fila kɛnin tun be k'a kuun lamini. 2A kɔnɔman tun lo. A be kulera a ka tiin bolo.\n3- Ne ye kabako wɛrɛ ye yen tugu. O tun ye Sogojugu wuleman piyanpiyan belebeleba dɔ ye, a bɔnin be banba fɛ. A kungolo ye wolonwula ye, a gɔɔn ye tan ye. Masafugulan b'a kuun nunu bɛɛ la. 4- A kuu ye lolow tilan sabanan bɛɛ furan ka jigi duguma. A lɔnin tun be muso ɲafɛ, waasa ni muso jigira, a k'a deen nin bɔsi k'a ɲimi. 5- Ayiwa, muso nin jigira dencɛ la, min ka kan ka nigɛbere ta ka siyaw bɛɛ kolo n'o ye. Ala ye deen nin ta ka taga bila a yɛrɛ gɛrɛfɛ a ka masasigilan kan. 6Muso bolila ka taga kongokolon kɔnɔ yɔrɔ dɔ la, Ala tun ye min labɛn a ye ani a daradumuni bɛɛ. A bena to yen fɔɔ tile waa kelen ni kɛmɛ fila ni bi wɔɔrɔ (1 260).\n7- O tuma na, kɛlɛ wilila sankolo la. Misɛli n'a ka mɛlɛkɛw ye Sogojugu nin n'a kɔmɔgɔw kɛlɛ. 8Nga olu ma see sɔrɔ, o la, u ma se ka sigi arijana na tugu. 9- Misɛli ye Sogojuguba nin n'a kɔmɔgɔw gwɛn ka jigi dugukolo kan. U b'ale Sogojugu nin le wele fana ko sakɔrɔ, jinaw kuntigi, Sutana, diɲɛ ɲagamibaga.\n10- O kɔ, pɛrɛnkan dɔ bɔra arijana na ko: «K'a ta bii ma, an ka Ala ka kisili n'a ka sebagaya n'a ka masaya waati sera. Ala ka Mɔgɔ wolomanin ka setigiya waati lo, bari an badenw jalakibaga ka fanga nagasira. Ale lo tun b'u jalaki suu ni tile k'u lɔ kiti la Ala ɲafɛ. 11Nga an badenw sera a kɔrɔ Sagaden ka joli bɔnnin, n'u ka seereya kosɔn, bari u ma ban k'u nii saraka. 12O kama, sigiyɔrɔ b'aw minw fɛ arijana na, aw ka nisɔndiya. Nga bɔnɛ ye aw diɲɛ mɔgɔw ni kɔgɔji kɔnɔ fɛɛnw ta ye, bari Sutana dimininba jigira aw fɛ. A b'a lɔn ko a halakilon tɔɔ man jan tugu.»\n13Sogojugu nin y'a lɔn tuma min na k'u y'ale gwɛn ka jigi dugukolo kan, a y'a daminɛ ka deen nin bamuso kɔɔ gwɛn. 14- Nga Ala ye gaman di muso ma, ko a ka van ka taga kongokolon kɔnɔ yɔrɔ dɔ la, min tun labɛnna a ye. A bena to yen n'a b'a daradumuni sɔrɔ fɔɔ saan saba ni tilan. Ale ni saa yɔrɔ jaɲanin bena to ɲɔgɔn na. 15O la, saa nin y'a daji seri muso nɔɔ fɛ, waasa o jii ka muso ta. O jii tun be i n'a fɔ baji. 16Nga dugukolo ye muso dɛmɛ. Sogojugu nin tun ye jiba min seri ka bɔ a daa la, dugukolo dayɛlɛla k'o bɛɛ min. 17Sogojugu nin tun te sera ka muso nin sɔrɔ minkɛ, a dimina a kɔrɔ kosɔbɛ, ka kɛlɛ nin yɛlɛma k'a sin a deenw ma, minw be Ala ka kuma batora n'u sɔnnin be Yezu ka kuma ma. 18O kɔ, a tagara lɔ kɔgɔjida la.


Mas 2nan 2 AKKDC08 - Masaba tun bena Eli ta fununfunun - Bible Search\nMas 2nan 1 Mas 2nan 3\nMas 2nan 2\nEli be taga sankolo la\n1Masaba tun bena Eli ta fununfunun kɔnɔ ka taga n'a ye sankolo la waati min na, o waati la, Eli ni Elize tun bɔra Giligali ɲɔgɔn fɛ. 2Eli y'a fɔ Elize ye ko: «N b'a ɲini e fɛ e ka to yan, bari Masaba ye ne ci Betɛli.» Elize y'a fɔ a ye ko: «Masaba kosɔn, ani k'i to sii la, ne tena bɔ i kɔ!» O la, u korila ka taga Betɛli. 3Kira jɛnkulu dɔ tun be Betɛli. U bɔra ka taga Elize fɛ k'a fɔ a ye ko: «I y'a lɔn ko Masaba bena i kuntigi ta bii ka taga n'a ye sanfɛ wa?» A y'u jaabi ko: «Aw y'aw daje, n b'a kala ma.» 4Eli y'a fɔ a ye tugu ko: «Elize, n b'a ɲini e fɛ e ka to yan, bari Masaba ye ne ci Zeriko.» A ye Eli jaabi ko: «Masaba kosɔn, ani k'i to sii la, ne tena bɔ i kɔ!» U korila ka taga Zeriko. 5Kira jɛnkulu dɔ tun be Zeriko. U gwɛrɛla Elize la k'a fɔ a ye ko: «I b'a lɔn ko Masaba bena i kuntigi ta ka taga n'a ye sanfɛ bii wa?» A y'u jaabi ko: «Aw k'aw daje, n b'a kala ma.» 6Eli y'a fɔ a ye ko: «N b'a ɲini e fɛ, e ka to yan, bari Masaba ye ne ci Zurudɛn baji daa la.» A ye Eli jaabi ko: «Masaba kosɔn, ani k'i to sii la, ne tena bɔ e kɔ!» U fila bɛɛ ye sira minɛ ɲɔgɔn fɛ.\n7Kira nunu mɔgɔ bi duuru bɔra ka tugu u kɔ ka taga lɔ ka furancɛ to olu ni u cɛ. O y'a sɔrɔ Eli ni Elize tun lɔnin be Zurudɛn baji daa la. 8Eli y'a ka dilekiba bɔ k'a melekemeleke ka baji gosi n'a ye, jii tilanna fila. U fila donna badingɛ kɔnɔ k'a tigɛ, u seen janin. 9- U ye baa tigɛ ka ban tuma min na, Eli y'a fɔ Elize ye ko a b'a fɛ ale ka fɛɛn min kɛ a ye, ko a k'o fɔ, sanni Masaba k'ale ta ka bɔ a kɔrɔ. Elize ko ale b'a ka sebagaya ɲɔgɔn fila le fɛ. 10Eli y'a fɔ a ye ko a be koo gwɛlɛman le daalila, ko nga n'a y'a ye ale tara ka bɔ a kɔrɔ ka taga tuma min na, k'o koo bena kɛ a ye, ko n'o tɛ, o tena kɛ.\n11K'u to taama na n'u be kumana ɲɔgɔn fɛ, wotoro tasumalaman ni soo tasumalaman dɔw nana don u ni ɲɔgɔn cɛ k'u fara ɲɔgɔn na. Eli tara ka taga sankolo la fununfunun kɔnɔ. 12- Elize tora k'a filɛ n'a be kulera k'a fɔ ko: «Ne faa, ne faa! Ele ni Isirayɛlidenw ka kɛlɛkɛwotorow n'u ka sotigiw bɛɛ ka kan.» O kɔ, a m'a ye tugu. A y'a yɛrɛ ka faniw bɔ k'o faran fila ye. 13Eli tun y'a ka dilekiba min bila ka ben, a y'o ta ka kɔsegi ka na lɔ Zurudɛn baji daa la. 14A ye dilekiba nin kɛ ka baji gosi n'a ye, k'a fɔ ko: «Masaba, Eli ka Ala be min?» A ye baji gosi tuma min na, jii tilanna fila, a tɛmɛna.\n15Kira jɛnkulu min tun bɔra Zeriko, olu y'a ye k'a fɔ ko: «Eli ka sebagaya b'a fɛ.» U tagar'a kunbɛn k'u kunbiri gwan a ɲakɔrɔ. 16U y'a fɔ a ye ko: «Cɛfari mɔgɔ bi duuru be i ka baarakɛlaw fɛ. A to u be taga i kuntigi yɔrɔ ɲini. N'a sɔrɔ Masaba ka Nii y'a ta ka ta'a bila kulu dɔ kan, walima kɔkɛnɛ dɔ la.» Elize y'a fɔ u ye ko: «Ayi, aw kana u ci.» 17Nga u tora k'a daali fɔɔ a dɛsɛra k'a fɔ u ye ko u k'u bila ka taga. U y'u bila ka taga, olu ye Eli ɲini tile saba kɔnɔ, u m'a ye. 18Ka Elize to Zeriko, u kɔsegira ka na a fɛ tuma min na, a y'a fɔ u ye ko: «Ne tun m'a fɔ aw ye ko aw kana taga wa?»\n19Zeriko dugu mɔgɔw y'a fɔ Elize ye ko: «Matigi, dugu nin kɔnɔ sigi ka di kosɔbɛ, i n'a fɔ i ɲaa b'a la cogo min na. Nga a jii ma ɲi, ani foyi te sɔrɔ jamana nin kɔnɔ.» 20A y'a fɔ u ye k'u ka kɔgɔ kɛ dagakura la ka na n'a ye. U nan'a d'a ma. 21A tagara jii bɔyɔrɔ la, ka kɔgɔ nin fili a kɔnɔ, k'a fɔ ko: «Masaba ko ale be jii nin saniya, ko a tena fɛɛn si faga tugu, suman fana bena den.» 22Jii nin saniyara o loon na fɔɔ ka na se bii ma, ka kɛɲɛ ni Elize ka fɔta ye.\nBetɛli kanbelenninw ka koo\n23Elize bɔra o yɔrɔ la n'a be tagara Betɛli. K'a to sira kan, kanbelennin dɔw bɔra dugu kɔnɔ n'u b'a la k'a lɔgɔbɔ. U tora k'a fɔ ko: «Taga ka bɔ yan, kuun wulannin! taga ka bɔ yan, kuun wulannin!» 24A y'a ɲaa yɛlɛma k'u filɛ, k'u danga ni Masaba tɔgɔ ye. Waraba fila bɔra tuu kɔnɔ ka mɔgɔ bi naani ni fila minɛ kanbelennin nunu na. 25A bɔra o yɔrɔ la ka taga Karimɛli kulu kan, ka bɔ o yɔrɔ la fana ka kɔsegi Samari dugu kɔnɔ.


Kɛw 20 AKKDC08 - Mankanba nin nɔgɔyara tuma min na, - Bible Search\nKɛw 19 Kɛw 21\nPɔli be bɔ Efɛzi k'a kuun sin Torowasi\n1Mankanba nin nɔgɔyara tuma min na, Pɔli ye kalandenw lajɛn ka ladili d'u ma, k'u jaa gwɛlɛya. O kɔ, a ye sira ɲini u fɛ, ka taga Maseduwani mara la. 2A y'o mara nin bɛɛ yaala ka to ka kalandenw ladi kosɔbɛ. A tora o la fɔɔ ka taga se Girɛsi mara la, 3ka kalo saba kɛ o yɔrɔ la. A bɔtɔ yen, a ko a be kurun ta ka taga Siri mara la. A y'a mɛn ko zuwifu nunu ye janfa siri a la k'u b'a faga. O la, a kɔsegira ka taga bɔ Maseduwani faan fɛ. 4Mɔgɔ minw tun b'a bilara sira, olu tɔgɔw filɛ: Pirusi dencɛ Sopatɔrɔsi ka bɔ Bere, ni Arisitaraki ani Segundusi ka bɔ Tesaloniki, Gayusi ka bɔ Dɛribe, ni Timote, ni Tisiki, ani Torofimu ka bɔ Azi mara la. 5O jɛnkulu nin tun kɔnna ka sira ta anw ɲa, ka taga anw kɔnɔ Torowasi. 6Anw ye *Buru funubali ɲanagwɛ kɛ Filipi, ka sɔrɔ ka bɔ. An ye tile duuru kɛ jii kan ka sɔrɔ ka se an taamaɲɔgɔnw fɛ Torowasi, ka tile wolonwula kɛ yen.\nPɔli be Etiki sanin kunun Torowasi\n7Lɔgɔkun loon fɔlɔ,n an lajɛnnin tun be n'an be dumuni senumano tilantilanna ɲɔgɔn fɛ. Pɔli tun ka kan ka bɔ Torowasi o dugusagwɛ. O kama, a kumana ka mɛn fɔɔ ka se dugutilama. 8An tun lajɛnna sangaso min na, fitinɛ caaman mananin tun be yen. 9Kanbelennin dɔ siginin tun be fenɛtiri la, a tɔgɔ ko Etiki. Pɔli ka kuma jaɲana minkɛ, sinɔgɔ ye kanbelen nin minɛ. A porokotora ka bɔ sangaso sabanan fenɛtiri la ka ben. U jigira k'a ta, o y'a sɔrɔ a sara. 10Pɔli jigira ka taga kanbelen suu ta a disi la k'a fɔ mɔgɔw ye ko: «Aw y'aw hakili sigi, a be nii na.» 11Pɔli yɛlɛla tuma min na, a ye dumuni senuman nin dɔ tigɛ k'a dumu, ka kuma daminɛ tugu fɔɔ ka dugu gwɛ, ka sɔrɔ k'a ka sira minɛ. 12Kanbelen nin ka koo kɔni kɛra dususaaloko daan ye. Mɔgɔw nisɔn diyaninba segira ni kanbelen ɲanaman ye.\nPɔli be bɔ Torowasi ka Mile sira ta\n13An ye kurun ta ka bila Pɔli ɲa ka taga Asɔsi. An tun ka kan ka taga ɲɔgɔn sɔrɔ yen k'ale Pɔli ta, bari a tun ko ale be taga seen na. 14A sera Asɔsi tuma min na, an y'a ta, an tagara Mitilɛni. 15O dugusagwɛ, an ye kurun ta ka se Siyo gɛrɛfɛ. O dugusagwɛ tugu, an sera Samɔsi, ka bɔ o yɔrɔ la ka taga lɔ Toroziyɔn, o kɔ, an ye tile ni suu kɛ ka sɔrɔ ka se Mile. 16Pɔli tun t'a fɛ ka mɛn Azi mara la, o kama, a tun t'a fɛ an ka tɛmɛ Efɛzi. A kɔrɔtɔnin tun be ka se Zeruzalɛmu, waasa ka *Pantekɔti ɲanagwɛ kunbɛn yen.\nEfɛzi cɛkɔrɔbaw ni Pɔli ka koo\n17Pɔli tora Mile ka cira sama Krista ka jama ɲamɔgɔw ma Efɛzi k'u ka na. 18U nan'a fɛ, a y'a fɔ u ye ko: «Kabini ne seen donna Azi mara la yan, ne ye n yɛrɛ minɛ cogo min na, aw yɛrɛ b'o lɔn. 19Zuwifuw ye tɔɔrɔ ni dusukasi minw lase ne ma, ne y'o bɛɛ muɲu ka to ka Matigi ka baara kɛ ni yɛrɛmajigi ye. 20Fɛɛn minw bɛɛ tun be se k'aw nafa, ne ma olu si dogo aw la. Ne y'o bɛɛ fɔ aw ye k'aw kalan n'o ye fana forobayɔrɔw la, ani aw ka soow kɔnɔ. 21N y'a fɔ zuwifuw, ni siya wɛrɛw ye, k'u ka nimisa ka faran u ka kojuguw la k'u ɲasin Ala ma, ka la an Matigi Yezu la. 22Ayiwa sisan, Nii Senuman be ne jagoyara ka taga Zeruzalɛmu. Ne m'a lɔn fɛɛn min bena taga ne sɔrɔ yen. 23N kɔni be min lɔn, n mana se dugu o dugu la, Nii Senuman b'a fɔ ne ye ko u bena jɔrɔkɔ kɛ ne la, ko n bena tɔɔrɔ. 24- Ne ka bɔnɔ n nii na, o te foyi ye ne ɲana. A daan ye Matigi Yezu ye baara min don ne bolo, ne k'o kɛ ka ban. Fɔɔ ne ka se ka Ala ka nɛɛma kibaru diman nin fɔ mɔgɔw ye le.\n25«Ayiwa, ne tɛmɛtuma na aw fɛ, ne ye Ala ka masaya koo fɔ aw ye. Ne do y'a lɔn sisan ko aw si ɲaa tena la ne kan tugu. 26O kama, ne b'a fɔ aw ye bii, ko ni aw dɔ halakira, o te ne kunko ye, 27bari, ne ma Ala ka kolatigɛnin dogo aw la. 28Aw ka janto aw yɛrɛ la. Nii Senuman ye jama min kalifa aw ma, aw ka olu fana kɔlɔsi. Krista ka jama min kɛra Ala ta ye a joli sababu la, aw y'aw janto o la. 29Ne y'a lɔn ko ne taanin kɔ, mɔgɔ dɔw bena na don aw seen kɔrɔ ka fariya Krista ka jama ma i n'a fɔ suruku ka fari baa ma cogo min na. 30Dɔw fana bena wili aw yɛrɛ cɛma ka to ka galon tigɛ, waasa ka kalandenw caaman sama ka tugu u yɛrɛ kɔ. 31Aw k'aw hakili to a la ko ne tun be aw kelen kelen bɛɛ ladi ni ɲaji ye loon o loon saan saba kɔnɔ. O la, aw y'aw yɛrɛ kɔlɔsi.\n32«Ayiwa, sisan kɔni, ne b'aw kalifa Ala n'a ka nɛɛmakuma ma, see be kuma min ye k'aw sabati, ka siniɲasigi labɛn k'a bila Ala ka mɔgɔw bɛɛ ye. 33Ne ma n ɲaa bɔ aw si ka wari fɛ, walima sanu, walima fani. 34Ne ni n taamaɲɔgɔnw mako tun be fɛɛn minw na, ne ye baara kɛ ni n bolow ye k'olu sɔrɔ. Aw yɛrɛ b'o lɔn. 35Ne y'a yira aw la cogo bɛɛ la ko an ka kan ka sigɛn ten, ka se ka dɛsɛbagatɔw dɛmɛ. O la, an hakili be to Matigi Yezu yɛrɛ ka dalakuma nin na ko: ‹Nisɔndiya be mɔgɔ sɔnni na ka tɛmɛ sɔrɔli kan.› »\n36Pɔli y'o kuma fɔ ka ban minkɛ, u bɛɛ y'u kunbiri gwan ka Ala daali. 37U kasira kosɔbɛ. U tora k'u bolo melekemeleke a kaan na k'a fo. 38O kɔ, u tagar'a bila sira kurun daa la. U bɛɛ dusu kasinin tun lo, bari a tun y'a fɔ u ye k'u si ɲaa tena la ale kan tugu.


Masacɛ Yezu Krista be kiti tigɛ sagaw ni baaw kan (Matiyo 25:31-46) | Yezu ka ɲɛnamaya\nMasacɛ Yezu Krista be kiti tigɛ sagaw ni baaw kan\nYEZU BE NTALEN LA SAGAW NI BAAW KOO LA\nA ma mɛɛn, oliviyeyirikulu kan, Yezu ye ntalenw la npogotigi tan ani wari talan koo la. A ka cidenw tun y’a ɲininga ko tagamasiɲɛ juman lo bena a yira ko a be Masaya la ani ko duniɲa laban surunyana? A y’a ka jaabili kuncɛ cogo di? A ye ntalen laban la sagaw ni baaw koo la.\nA y’a daminɛ k’a ɲɛfɔ o ntalen kumaw bena dafa tuma min na. A ko: “Tuma min na Mɔgɔ Dencɛ bena na a ka nɔɔrɔ la ni mɛlɛkɛw ye, a bena sigi a ka masasigilan kan.” (Matiyo 25:31). A y’a yira ka gwɛ ko o ntalen ɲɛsinna ale yɛrɛ lo ma fɔlɔ. Siɲɛ caaman na, a y’a yɛrɛ weele ko “Mɔgɔ Dencɛ.”—Matiyo 8:20; 9:6; 20:18, 28.\nO ntalen kumaw bena dafa tuma juman? A bena dafa tuma min na Yezu bena na “a ka nɔɔrɔ la” ni mɛlɛkɛw ye ani ka sigi “a ka masasigilan kan.” A tun kɔnna k’a fɔ ko mɔgɔw bena “Mɔgɔ Dencɛ natɔ ye sankaba kan ni sebagaya ni nɔɔrɔ ye” ani a ka mɛlɛkɛw bena kɛ n’a ye. O bena kɛ tuma juman? O bena kɛ ni ‘tɔɔrɔba tɛmɛna dɔrɔn.’ (Matiyo 24:29-31; Mariki 13:26, 27; Luka 21:27). O cogo la, o ntalen kuma bena dafa tuma min na Yezu bena na a ka nɔɔrɔ la. A bena mun lo kɛ do?\nYezu y’a ɲɛfɔ ko: ‘Tuma min na Mɔgɔ Dencɛ bena na, . . . siyaw bɛɛ bena lajɛn a ɲafɛ, a bena mɔgɔw faran k’u bɔ ɲɔgɔn na i n’a fɔ sagadɛndɛbaga be sagaw faran ka bɔ baaw la cogo min na. A bena mɔgɔtilenninw bila a kinibolo la, ka mɔgɔjuguw bila a numanbolo la.’—Matiyo 25:31-33.\nMun lo bena sagaw sɔrɔ? Yezu y’a fɔ ko: “O kɔ, [Masacɛ] ben’a fɔ a kinibolo la taw ye ko: ‘aw ye na ne Faa ka dubadenw, ka don a ka masaya la min tun labɛnna aw ye kabini diɲɛ dantuma.’” (Matiyo 25:34). Mun na o mɔgɔw koo diyara Masacɛ ye?\nMasacɛ y’a fɔ ko: “Bari kɔngɔ tun be ne la, aw ye dumuni di ne ma, minnɔgɔ tun be ne la, aw ye jii di ne ma. Ne tun ye lonan ye, aw ye jigiyɔrɔ di ne ma. Fani tun te ne fɛ, aw ye fani di ne ma. Ne tun bananin lo, aw y’aw janto ne la. Ne tun be kaso la, aw nana ne filɛ yen.” O sagaw, o kɔrɔ “mɔgɔtilenninw,” y’a ɲininga ko u ye o koow kɛ cogo di? A y’u jaabi ko: “Tiɲɛ na, ne b’a fɔ aw ye, ko aw y’o koo nunu kɛ ne balima o balima ye, aw y’o kɛ ne le ye.” (Matiyo 25:35, 36, 40, 46). U m’o koo ɲuman nunu kɛ sankolo la sabu banabagatɔw ni kɔngɔtɔw tɛ yen sankolo la. O b’a yira k’u y’o koo ɲuman kɛ Yezu balimaw ye dugukolo kan le.\nBaaw do, minw bilara numanbolo fɛ? Yezu y’a fɔ olu koo la ko: “O kɔ, [Masacɛ] ben’a fɔ a numanbolo la mɔgɔw ye ko: ‘Aw ye taga ka bɔ ne kɔrɔ, mɔgɔjuguw. Aw ye taga jahanama na, min labɛnna Sutana n’a kɔmɔgɔw ye, bari kɔngɔ tun be ne la, aw ma dumuni di ne ma. Minnɔgɔ tun be ne la, aw ma jii di ne ma. Ne tun ye lonan ye, aw ma jigiyɔrɔ di ne ma. Ne fari lakolon tun lo, aw ma fani di ne ma. Ne bananin tun lo ani ne tun be kaso la, aw ma na bɔ ne ye ka ne mako ɲa.’” (Matiyo 25:41-43). U ka kan n’o kiti ye sabu u ma Yezu balimaw minɛ ka ɲɛ dugukolo kan i ko u tun ka kan k’a kɛ cogo min na.\nYezu ka cidenw y’a faamu ko kiti min bena tigɛ o wagati la, o nɔfɛkow bena mɛɛn fɔɔ abada. Yezu y’a fɔ u ye ko minw bilara numanbolo fɛ, “[Masacɛ] bena u jaabi ko: ‘Tiɲɛ na, ne b’a fɔ aw ye, ko aw banna k’o koo nunu kɛ mɔgɔw la dɔgɔmani dɔ ye minkɛ, aw banna k’o kɛ ne yɛrɛ le ye.’” O mɔgɔjuguw bena halaki pewu. Nka, “mɔgɔtilenninw bena don Ala ka hɛrɛ [ɲɛnamaya] banbali yɔrɔ la.”—Matiyo 25:45, 46.\nYezu ye jaabili min di a ka cidenw ma, a ka kalandenw bɛɛ be se ka miiri o la. O bena u dɛmɛ k’u ka miiriyaw n’u ka kɛwalew sɛgɛsɛgɛ k’a filɛ.\nYezu ye ntalen la sagaw ni baaw koo la. O ntalen na, jɔn lo ye “Masacɛ” ye? O ntalen kumaw bena dafa tuma juman na?\nMun na Yezu bena kiti tigɛ sagaw kan k’a fɔ k’u koo ka di ale ye?\nYezu bena basigi mun lo kan k’a fɔ ko mɔgɔ dɔw be i n’a fɔ baaw? Minw be i n’a fɔ sagaw ni baaw olu ka siniɲasigi bena kɛ cogo di?\nA ci dɔ ma A ci dɔ ma Masacɛ Yezu Krista be kiti tigɛ sagaw ni baaw kan\njy sap. 114 ɲɛɛ 264-265


Zoz 14 AKKDC08 - Isirayɛlidenw ye yɔrɔ min sɔrɔ Kanaan - Bible Search\nZoz 13 Zoz 15\nJamana tɔ tilancogo\n1Isirayɛlidenw ye yɔrɔ min sɔrɔ Kanaan jamana na k'o kɛ u ta ye, o le filɛ nin ye, sarakalasebaga Eleyazari ni Nun dencɛ Zozuwe, ani u ka fadenyabolow ɲamɔgɔw tun ye min tilan u ye. 2- U tun ye kala la le ka sɔrɔ ka jamana nin tilan ka kɛɲɛ n'o ye, k'a di Isirayɛli deen kɔnɔntɔn kɔmɔgɔw, ni Manase ta tilan kelen ma, i ko Masaba tun y'a fɔ Musa barika la cogo min na. 3- Bari Musa tun ye Isirayɛli deen fila kɔmɔgɔw ni Manase ta tilan kelen niyɔrɔ di u ma ka ban Zurudɛn baji kɔfɛ, nga a tun ma foyi di Levi kɔmɔgɔw ma tɔ nunu cɛma. 4Yusufu dencɛ fila, Manase ni Efarayimu, olu kɔmɔgɔw tun be jati fila ye. U tun ma niyɔrɔ di Levi kɔmɔgɔw ma jamana nin kɔnɔ, fɔɔ dugu dɔw dama, n'u kongow ka kɛ u ka begɛnw dɛndɛyɔrɔ ye, n'u ka nafolo sɔrɔyɔrɔ. 5Masaba tun ye kuma min fɔ Musa ye, Isirayɛlidenw ye jamana nin tilan ka kɛɲɛ n'o le ye.\n6- Loon dɔ, Zuda kɔmɔgɔw gwɛrɛla Zozuwe la k'u to Giligali, Yefunɛ dencɛ Kalɛbu, min ye kenizi ye, ale y'a fɔ a ye ko: «Masaba Ala ye fɛɛn min fɔ a ka mɔgɔ Musa ye e ni ne ka koo la k'a to Kadɛsi Barineya, e b'o lɔn. 7- Masaba ka baarakɛla Musa tun be ne ci tuma min na ka bɔ Kadɛsi Barineya, janko ka na jamana nin kɔlɔsi, ne sii tun sera saan bi naani ma, ne fana tun kɔsegira ka na jaabili d'a ma ni kɔnɔgwɛ ye. 8Ne baden minw tun tagara ni ne ye, olu tun b'a la ka jama jigi tigɛ, nga ne kɔni tilenna tiɲɛ kan Masaba ne ka Ala ɲana. 9- Musa fana tun kalila ne ye o loon na ko: ‹Tiɲɛ na, i seen lara yɔrɔ o yɔrɔ jamana kɔnɔ, o bena kɛ e n'i deenw ta ye tuma bɛɛ, bari i ye mɛnni kɛ Masaba ne ka Ala fɛ.› 10Sisan Masaba barika la, n be sii la i ko a tun y'a fɔ cogo min na. A tun be kuma Musa fɛ ten tuma min na ka Isirayɛlidenw to munumunu na kongokolon kɔnɔ, o sera saan bi naani ni duuru. Sisan ne fana sii sera saan bi seegi ni duuru. 11Bii nin na, fanga be ne fɛ i n'a fɔ Musa tun ye ne ci loon min na. Fanga min tun be ne fɛ o waati la, o ɲɔgɔn le be ne fɛ sisan fana ka taga kɛlɛ la, walima ka koo o koo kɛ. 12O la, Masaba tun ye kuluyɔrɔ min koo fɔ o waati la, i ka o di ne ma, bari e yɛrɛ tun y'a mɛn k'o yɔrɔ ye anakiw sigiyɔrɔ ye, ani cɛfariduguw be o yɔrɔ la fana. N'a sɔrɔ Masaba bena fara ne kan, ne bena se k'u gwɛn i ko a tun y'a fɔ cogo min na.»\n13O kɔ, Zozuwe ye duba kɛ Yefunɛ dencɛ Kalɛbu ye, ka sɔrɔ ka Eburɔn d'a ma o ka kɛ a ta ye. 14O la, Eburɔn mara kɛra kenizi Yefunɛ dencɛ Kalɛbu ta ye fɔɔ ka na se bii ma, bari a tun ye mɛnni kɛ Masaba fɛ, Isirayɛli ka Ala. 15Fɔlɔfɔlɔ u tun be Eburɔn wele ko Kiriyataraba, Araba tun ye mɔgɔbaba ye anaki nunu cɛma. O waati la, hɛrɛ sɔrɔla jamana nin kɔnɔ, kɛlɛ tun te yen tugu.


Kor fɔlɔ 5 AKKDC08 - A be fɔra yɔrɔ bɛɛ ko kakalaya dɔ - Bible Search\nKor fɔlɔ 4 Kor fɔlɔ 6\nKor fɔlɔ 5\nKojugu min kɛra Krista ka jama cɛma\n1- A be fɔra yɔrɔ bɛɛ ko kakalaya dɔ kɛra aw cɛma, o min ɲɔgɔn te sɔrɔ Alalɔnbaliw yɛrɛ fɛ. Mɔgɔ dɔ b'aw cɛma min y'a facɛ ka muso bɔsi. 2Aw do b'aw yɛrɛ boɲa! Aw dusu ma kasi o koo la, ka se k'o koo kɛbaga nin gwɛn ka bɔ aw cɛma kɛ? 3Ne kɔni fɛ, ne t'aw cɛma yen, nga ne be n'aw ye miiriya la, ne y'o kojugukɛla nin jalaki ka ban i n'a fɔ n b'o yɔrɔ la. 4N'an ka miiriya nana kɛ kelen ye n'aw mana ɲɔgɔn lajɛn an Matigi Yezu Krista tɔgɔ kosɔn, an'a ka sebagaya barika la, 5o mɔgɔ sugu nin ka kan ka bila gɛrɛfɛ Sutana ye, waasa a ka halaki, a nii ka se ka kisi Matigi kɔsegilon na.\n6- Aw ka yɛrɛboɲako ma kɛ a ɲanaman ye! Aw m'a lɔn ko burufununan fitini be se ka mugu caaman funu wa? 7- Aw kɛra mɔgɔɲumanw ye minkɛ, aw k'o kojugu nin bɔ aw cɛma, waasa aw ka kɛ mɔgɔɲumanw yɛrɛ yɛrɛ ye, bari Krista min kɛra saraka ye k'an hɔrɔnya, ale fagara o kosɔn. 8- O tuma na, an k'an ka ɲanagwɛ kɛ ni buru ye, fununan te min na, o kɔrɔ, juguya ni mɔgɔkolonya kana kɛ aw cɛma, nga aw k'o kɛ ni kɔnɔgwɛ ani tilenninya ye.\n9Ne y'a fɔ aw ye n ka bataki kɔnɔ ko aw kana jɛn ni kakalaw ye. 10Ne kaan te diɲɛ kakalaw ma, walima sɔnjuguw, walima soonw, walima josɔnlaw ma dɛ, bari o te se ka kɛ n'aw ma bɔ diɲɛ na. 11Ne ye min fɔ aw ye bataki nin kɔnɔ, o ye nin ye, ko: ni mɔgɔ min b'a yɛrɛ kɛ aw dɔ ye, k'a sɔrɔ o tigi ye kakala ye, sɔnjugu, josɔnla, walima mɔgɔ tɔgɔcɛnbaga, walima dɔrɔtɔ, ani soon ye, aw kana jɛn n'o tigi ye fewu, hali ka dumuni yɛrɛ kɛ n'a ye. 12Aw ɲana, ne ka kan ka mɔgɔ wɛrɛw le jalaki wa? Aw m'a lɔn ko aw ka kan k'an ka mɔgɔw le jalaki wa? 13- Ala yɛrɛ le bena mɔgɔ wɛrɛw kiti. «Aw ka mɔgɔjuguw bɔ aw cɛma,» i ko a fɔra Ala ka kuma na cogo min na.


Mas 2nan 15 AKKDC08 - Isirayɛli mara masacɛ Zerobowamu - Bible Search\nMas 2nan 14 Mas 2nan 16\nMas 2nan 15\nMasacɛ Azariya ka koo\n(Lok 2nan 26.3-4, 21-23)\n1Isirayɛli mara masacɛ Zerobowamu ka masaya saan mugan ni wolonwulanan na, Amaziyasi dencɛ Azariya sigira masaya la Zuda mara kunna. 2A sigiwaati la masaya la, o y'a sɔrɔ a sii tun ye saan tan ni wɔɔrɔ ye. A ye saan bi duuru ni fila kɛ masaya la Zeruzalɛmu. A bamuso tɔgɔ tun ko Yekoliyawu ka bɔ Zeruzalɛmu. 3A ye koɲuman kɛ Masaba ɲakɔrɔ cogo bɛɛ la i n'a fɔ a facɛ Amaziyasi tigitigi. 4Nga sɔnnikɛyɔrɔw tun ma tunu. Jama tun be to ka sɔnni kɛ ani ka wusulan jɛni yen halibi. 5Masaba y'a kɛ farisogobana ye masacɛ minɛ fɔɔ ka taga se a salon ma. A tora soo dɔ kɔnɔ a kelen. A dencɛ Yotamu min tun ye masacɛ ka soo kuntigi ye, ale lo tun be jamana kɔnɔ mɔgɔw kunna.\n6Azariya ka kɛwali tɔw, n'a ka baara bɛɛ, o be sɔrɔ Zuda mara masaw ka loon o loon kibaru sɛbɛ kɔnɔ. 7- Azariya sara, u y'a suu don a faaw kɔrɔ Dawuda ka ciin na. O kɔ, a dencɛ Yotamu sigir'a nɔɔ na masaya la.\nIsirayɛli mara masacɛ Zakari ka koo\n8Zuda mara masacɛ Azariya ka masaya saan bi saba ni seeginan na, Zerobowamu dencɛ Zakari sigira masaya la Isirayɛli mara kunna Samari. A ye kalo wɔɔrɔ kɛ masaya la. 9A ye kojugu kɛ Masaba ɲakɔrɔ i n'a fɔ a faaw. Nebati dencɛ Zerobowamu tun y'a kɛ Isirayɛli mara mɔgɔw ye kojugu minw kɛ, a m'o dabila. 10Yabɛsi dencɛ Salumu ye janfa siri a la k'a faga Ibileyamu, ka sigi masaya la a nɔɔ na.\n11Zakari ka kɛwali tɔw be sɔrɔ Isirayɛli mara masaw ka loon o loon kibaru sɛbɛ kɔnɔ. 12- O tun bɛnna Masaba ka fɔta ma, a tun ye min fɔ Zewu ye. A tun ko: «I kɔmɔgɔw bena to masaya la Isirayɛli mara kunna fɔɔ ka se i tulomasamaw ma.»\nIsirayɛli mara masacɛ Salumu ka koo\n13Yabɛsi dencɛ Salumu sigira masaya la, Zuda mara masacɛ Oziyasi ka masaya saan bi saba ni kɔnɔntɔnnan na. A ye kalo kelen le kɛ masaya la Samari. 14Gadi dencɛ Menayɛmu bɔra Tirisa ka na Samari. A ye Yabɛsi dencɛ Salumu bugɔ k'a faga, ka sigi a nɔɔ na masaya la.\n15Salumu ka kɛwali tɔw, n'a tun ye janfa min siri, o be sɔrɔ Isirayɛli mara masaw ka loon o loon kibaru sɛbɛ kɔnɔ. 16Menayɛmu ye Tifisa dugu n'a kɔnɔ mɔgɔw bɛɛ kɛlɛ k'u halaki, ani k'a mara halaki fɔɔ ka taga se Tirisa. A ye dugu nin kɛlɛ k'a halaki bari olu tun banna ka dugu dondaw yɛlɛ a ye, a ye muso kɔnɔmanw bɛɛ kɔnɔ faran fana.\nIsirayɛli mara masacɛ Menayɛmu ka koo\n17Zuda mara masacɛ Azariya ka masaya saan bi saba ni kɔnɔntɔnnan na, Gadi dencɛ Menayɛmu kɛra Isirayɛli mara masacɛ ye. A ye saan tan kɛ masaya la Samari. 18A ye kojugu kɛ Masaba ɲakɔrɔ a sii bɛɛ la. Nebati dencɛ Zerobowamu sababu la, Isirayɛli mara mɔgɔw ye kojugu minw kɛ, a m'o dabila.\n19Asiri masacɛ Puli nana don jamana nin kɔnɔ. Menayɛmu ye warigwɛ tɔni bi saba d'a ma, janko a k'ale dɛmɛ, masaya ka sabati a bolo. 20Menayɛmu tun y'o lɛnpo wari minɛ Isirayɛli mara nafolotigiw fɛ, a tun ye warigwɛ kuru bi duuru le minɛ u kelen kelen bɛɛ fɛ k'o di Asiri masacɛ ma. O kɔ, ale tɛmɛna, a ma to jamana nin kɔnɔ tugu.\n21Menayɛmu ka kɛwali tɔw, n'a ka baara bɛɛ, o be sɔrɔ Isirayɛli mara masaw ka loon o loon kibaru sɛbɛ kɔnɔ. 22A sara. A dencɛ Pekaya sigir'a nɔɔ na masaya la.\nIsirayɛli mara masacɛ Pekaya ka koo\n23Zuda mara masacɛ Azariya ka masaya saan bi duurunan na, Menayɛmu dencɛ Pekaya kɛra masacɛ ye Isirayɛli mara la Samari. A ye saan fila le kɛ masaya la. 24A ye kojugu kɛ Masaba ɲakɔrɔ. Nebati dencɛ Zerobowamu ye kojugu minw kɛ ka Isirayɛli mara mɔgɔw bila a la, a m'o dabila. 25Eremaliyawu dencɛ Peka min tun y'a ka kɛlɛkuntigibabaw dɔ ye, ale ye janfa siri a la, ka Galaadika bi duuru minɛ ka ta'a faga masaso boon dɔ kɔnɔ Samari, ni Arigo ani Ariye. A ye Pekaya faga ka sigi a nɔɔ na masaya la.\n26Pekaya ka kɛwali tɔw, n'a ka baara bɛɛ, o be sɔrɔ Isirayɛli mara masaw ka loon o loon kibaru sɛbɛ kɔnɔ.\nIsirayɛli mara masacɛ Peka ka koo\n27Zuda mara masacɛ Azariya ka masaya saan bi duuru ni filanan na, Eremaliyawu dencɛ Peka kɛra masacɛ ye Samari, ka saan mugan kɛ masaya la. 28A ye kojugu kɛ Masaba ɲakɔrɔ. Nebati dencɛ Zerobowamu sababu la, Isirayɛli mara mɔgɔw ye kojugu min kɛ, a m'o dabila.\n29Isirayɛli mara masacɛ Peka ka tile la, Asiri masacɛ Tigilati Pilezɛri nana Iyɔn minɛ, ni Abɛlibɛtimaaka, ani Yanowa ni Kedɛsi, ani Asɔri, ka Galaadi ni Galile ani Nɛfutali maraw bɛɛ minɛ k'a fara u kan. A y'o yɔrɔ mɔgɔw minɛ ka taga n'u ye Asiri. 30Ela dencɛ Oze ye janfa siri ka Peka faga, ka sɔrɔ ka sigi a nɔɔ na, Oziyasi dencɛ Yotamu ka masaya saan mugannan na.\n31Peka ka kɛwali tɔw, n'a ka baara bɛɛ, o be sɔrɔ Isirayɛli mara masaw ka loon o loon kibaru sɛbɛ kɔnɔ.\nZuda mara masacɛ Yotamu ka koo\n(Lok 2nan 27.1-3, 7-9)\n32Eremaliyawu dencɛ Peka ka masaya saan filanan na Isirayɛli mara kunna, Oziyasi dencɛ Yotamu kɛra masacɛ ye Zuda mara kunna. 33Yanni a ka sigi masaya la, a sii tun ye saan mugan ni duuru ye. A ye saan tan ni wɔɔrɔ kɛ masaya la Zeruzalɛmu. A bamuso tɔgɔ tun ko Yerusa, Sadɔki denmuso tun lo. 34A ye koɲuman kɛ Masaba ɲakɔrɔ i n'a fɔ a facɛ Oziyasi tigitigi. 35O bɛɛ n'a ta, sɔnnikɛyɔrɔw tun ma tunu. Jama tun be to ka sɔnni kɛ ani ka wusulan jɛni halibi. Yotamu le ye Masaba ka soo sanfɛla donda lɔ.\n36Yotamu ka kɛwali tɔw, n'a ka baara bɛɛ, o be sɔrɔ Zuda mara masaw ka loon o loon kibaru sɛbɛ kɔnɔ. 37O waati la, Masaba tun y'a daminɛ ka Siri masacɛ Eresin ni Eremaliyawu dencɛ Peka ci Zuda mara kama. 38Yotamu sara, u y'a suu don a faaw ka suu donyɔrɔ la, a bɛma Dawuda ka ciin na. O kɔ, a dencɛ Akazi sigir'a nɔɔ na masaya la.


Kok 26 AKKDC08 - O fɔɲɔbana tɛmɛnin kɔ, Masaba y'a fɔ - Bible Search\nKok 25 Kok 27\nIsirayɛlidenw jatiko filanan\n1- O fɔɲɔbana tɛmɛnin kɔ, Masaba y'a fɔ Musa ni sarakalasebaga Arɔn dencɛ Eleyazari ye ko: 2«Isirayɛliden minw sii sera saan mugan ma, walima ka tɛmɛ o kan, n'u be se ka taga kɛlɛ la, aw ka olu bɛɛ tɔgɔ sɛbɛn. Aw k'u sɛbɛn soo ma soo ma.» 3O la, Musa ni sarakalasebaga Eleyazari kumana Isirayɛlidenw fɛ k'u to Mowabu mara kɛnɛba la Zurudɛn baji daa la Zeriko faan fɛ. U y'a fɔ ko: 4«Aw ka cɛdenw tɔgɔ sɛbɛn minw sii sera saan mugan ma, walima ka tɛmɛ o kan, i ko Masaba y'a fɔ Musa ye cogo min na.»\nIsirayɛliden minw bɔra Ezipiti jamana la, olu filɛ nin ye:\n5Isirayɛli dencɛ fɔlɔ tun ye Urubɛn ye. Urubɛn kɔmɔgɔw tɔgɔ filɛ nin ye: Anɔki kɔmɔgɔw ka fadenyabolo bɔra Anɔki la. Palu kɔmɔgɔw ta bɔra Palu la. 6Kelen fana bɔra Ɛsirɔn la. Kelen bɔra Karami la. 7Olu le tun ye Urubɛn kɔmɔgɔw ka fadenyabolow ye. Cɛɛ minw jatira, olu tun ye mɔgɔ waa bi naani ni saba, ani kɛmɛ wolonwula ni bi saba (43 730) ye. 8Palu dencɛ tun ye Eliyabu ye. 9Eliyabu dencɛw tun ye Nemuyɛli ni Datan ani Abiramu ye. Ale Datan ni Abiramu le tun ye jama ɲamɔgɔw ye minw murutira Musa ni Arɔn ma. U tun farala Kore nunu kan tuma min na u murutira Masaba ma. 10Dugukolo pɛrɛnna k'u ni Kore kunu, ani mɔgɔ minw tun tugur'a kɔ, olu satuma na, mɔgɔ kɛmɛ fila ni bi duuru nunu jɛnituma na. U ka koo kɛra lasɔmiko ye. 11O bɛɛ n'a ta, Kore dencɛw ma sa.\n12Simeyɔn kɔmɔgɔw filɛ nin ye ka kɛɲɛ n'u ka fadenyabolow ye: fadenyabolo kelen bɔra Nemuyɛli la. Kelen bɔra Yamin na. Kelen bɔra Yakin na. 13Kelen bɔra Zera la. Kelen bɔra Sayuli la. 14Olu le tun ye Simeyɔn kɔmɔgɔw ka fadenyabolow ye. U tun ye cɛɛ waa mugan ni fila ani kɛmɛ fila (22 200) ye.\n15Gadi kɔmɔgɔw filɛ nin ye ka kɛɲɛ n'u ka fadenyabolow ye: fadenyabolo dɔ bɔra Sefɔn la. Kelen bɔra Agi la. Kelen bɔra Suni la. 16Kelen bɔra Ozini la. Kelen bɔra Ɛri la. 17Kelen bɔra Arɔdi la. Kelen bɔra Areli la. 18Olu le tun ye Gadi kɔmɔgɔw ka fadenyabolow ye. Mɔgɔ minw jatira, olu tun ye cɛɛ waa bi naani ani kɛmɛ duuru (40 500) ye.\n19Ɛri ni Onan tun ye Zuda dencɛw ye, nga olu sara Kanaan jamana na. 20Zuda kɔmɔgɔw filɛ nin ye ka kɛɲɛ n'u ka fadenyabolow ye: fadenyabolo kelen bɔra Sela la. Kelen bɔra Pɛrɛti la. Kelen bɔra Zera la. 21Pɛrɛti kɔmɔgɔw filɛ nin ye: fadenyabolo dɔ bɔra Ɛsirɔn la. Dɔ bɔra Amuli la. 22Olu le tun ye Zuda kɔmɔgɔw ka fadenyabolow ye. Mɔgɔ minw jatira, olu tun ye cɛɛ waa bi wolonwula ni wɔɔrɔ ani kɛmɛ duuru (76 500) ye.\n23Isakari kɔmɔgɔw filɛ nin ye ka kɛɲɛ n'u ka fadenyabolow ye: fadenyabolo kelen bɔra Tola la. Kelen bɔra Puwa la. 24Dɔ bɔra Yasubu la. Dɔ bɔra Simirɔn na. 25Olu le tun ye Isakari kɔmɔgɔw ka fadenyabolow ye. Mɔgɔ minw jatira, olu tun ye cɛɛ waa bi wɔɔrɔ ni naani ani kɛmɛ saba (64 300) ye.\n26Zabulɔn kɔmɔgɔw filɛ nin ye ka kɛɲɛ n'u ka fadenyabolow ye: fadenyabolo dɔ bɔra Sɛrɛdi la. Dɔ bɔra Elɔn na. Dɔ bɔra Yaleyɛli la. 27Olu le tun ye Zabulɔn kɔmɔgɔw ka fadenyabolow ye. Mɔgɔ minw jatira, olu tun ye cɛɛ waa bi wɔɔrɔ ani kɛmɛ duuru (60 500) ye.\n28Yusufu dencɛw tun ye Manase ni Efarayimu ye. O kɔmɔgɔw filɛ nin ye ka kɛɲɛ n'u ka fadenyabolow ye.\n29Manase kɔmɔgɔw filɛ nin ye: fadenyabolo dɔ bɔra Makiri la. Makiri tun ye Galaadi facɛ ye. Fadenyabolo dɔ bɔra Galaadi fana na. 30Galaadi ta fana filɛ nin ye: fadenyabolo kelen bɔra Yezɛri la. Dɔ bɔra Elɛki la. 31Dɔ bɔra Asiriyɛli la. Dɔ bɔra Sɛkɛmu la. 32Dɔ bɔra Semida la. Dɔ bɔra Efɛri la. 33Efɛri dencɛ Selofeyadi ma dencɛ sɔrɔ, fɔɔ denmusow. A denmusow tɔgɔw ko Maala ni Nowa ni Ogila ni Milika ani Tirisa. 34Olu le tun ye Manase kɔmɔgɔw ka fadenyabolow ye. Mɔgɔ minw jatira, olu tun ye cɛɛ waa bi duuru ni fila, ani kɛmɛ wolonwula (52 700) ye.\n35Efarayimu kɔmɔgɔw filɛ nin ye ka kɛɲɛ n'u ka fadenyabolow ye: fadenyabolo kelen bɔra Sutela la. Dɔ bɔra Bɛkɛri la. Dɔ bɔra Tagan la. 36Sutela kɔmɔgɔw filɛ nin ye: fadenyabolo dɔ bɔra Eran la. 37Olu le tun ye Efarayimu kɔmɔgɔw ka fadenyabolow ye. Mɔgɔ minw jatira, olu tun ye cɛɛ waa bi saba ni fila ani kɛmɛ duuru (32 500) ye.\nOlu le tun ye Yusufu kɔmɔgɔw ye ka kɛɲɛ n'u ka fadenyabolow ye.\n38Bɛnzamɛn kɔmɔgɔw filɛ nin ye ka kɛɲɛ n'u ka fadenyabolow ye: fadenyabolo dɔ bɔra Bɛla la. Dɔ bɔra Asibɛli la. Dɔ bɔra Ayiramu la. 39Dɔ bɔra Sufamu la. Dɔ bɔra Ufamu la. 40Bɛla dencɛw tun ye Aradi ni Naaman ye. Aradi kɔmɔgɔw ka fadenyabolo bɔra Aradi la. Naaman kɔmɔgɔw ta bɔra Naaman la. 41Olu le tun ye Bɛnzamɛn kɔmɔgɔw ka fadenyabolow ye. Mɔgɔ minw jatira, olu tun ye cɛɛ waa bi naani ni duuru ani kɛmɛ wɔɔrɔ (45 600) ye.\n42Dan kɔmɔgɔw tun ye fadenyabolo kelen ye ka bɔ Suwamu la. 43Suwamu kɔmɔgɔw bɛɛ lajɛnnin tun ye cɛɛ waa bi wɔɔrɔ ni naani, ani kɛmɛ naani (64 400) ye.\n44Asɛri kɔmɔgɔw filɛ nin ye ka kɛɲɛ n'u ka fadenyabolow ye: fadenyabolo kelen bɔra Yimina la. Dɔ bɔra Yisiwi la. Dɔ bɔra Beriya la. 45Fadenyabolo minw bɔra Beriya kɔmɔgɔw la, olu filɛ nin ye: dɔ bɔra Ebɛri la. Dɔ bɔra Malikiyɛli la. 46Denmuso fana tun be Asɛri fɛ, a tɔgɔ tun ko Sera. 47Olu le tun ye Asɛri kɔmɔgɔw ka fadenyabolow ye. Mɔgɔ minw jatira, olu tun ye cɛɛ waa bi duuru ni saba ani kɛmɛ naani (53 400) ye.\n48Nɛfutali kɔmɔgɔw filɛ nin ye ka kɛɲɛ n'u ka fadenyabolow ye: fadenyabolo dɔ bɔra Yaseyɛli la. Dɔ bɔra Guni la. 49Dɔ bɔra Yesɛri la. Dɔ bɔra Silɛmu la. 50Olu le tun ye Nɛfutali kɔmɔgɔw ka fadenyabolow ye. Mɔgɔ minw jatira, olu tun ye cɛɛ waa bi naani ni duuru ani kɛmɛ naani (45 400) ye.\n51Isirayɛli cɛden tun kɛra mɔgɔ waa kɛmɛ wɔɔrɔ ni kelen, ani kɛmɛ wolonwula ni bi saba (601 730) ye.\n52Masaba y'a fɔ Musa ye ko: 53- «Jamana nin bena tilan Isirayɛlidenw cɛ ka kɛ u niyɔrɔ ye ka kɛɲɛ n'u mɔgɔdaw ye. 54Mɔgɔ minw ka ca, i ka olu niyɔrɔ boɲa. Minw man ca, i ka olu ta dɔgɔya. I bena u kelen kelen bɛɛ ta di u ma ka kɛɲɛ n'u daa ye jatili tuma na. 55U ka kala la, ka jamana nin tilan ka kɛɲɛ n'o ye. U niyɔrɔ ka di u ma ka kɛɲɛ n'u bɛmaw kɔmɔgɔw daa ye. 56Mɔgɔ minw ka ca, ani minw man ca, u niyɔrɔ bena tilan ka di u ma ka kɛɲɛ ni kala lacogo ye.»\n57Levi kɔmɔgɔ minw jatira ka kɛɲɛ n'u ka fadenyabolow ye, olu filɛ nin ye: fadenyabolo dɔ bɔra Gɛrisɔn la. Dɔ bɔra Keyati la. Dɔ bɔra Merari la. 58Levi kɔmɔgɔw ka fadenyabolow filɛ nin ye: Libini kɔmɔgɔw ka fadenyabolo, ni Eburɔn kɔmɔgɔw ta, ni Maali kɔmɔgɔw ta, ni Musi kɔmɔgɔw ta, ani Kore kɔmɔgɔw ta. Keyati tun ye Amuramu bɛma ye. 59Amuramu muso tɔgɔ ko Yokɛbɛdi, Levi kɔmɔgɔ tun lo, Levi kɔmɔgɔ dɔ lo y'a wolo Ezipiti jamana na. Yokɛbɛdi ye Arɔn ni Musa n'u kɔrɔmuso Miriyama wolo Amuran ye. 60- Arɔn tun ye Nadabu ni Abiyu, ani Eleyazari ni Itamari facɛ ye. 61- Nga Nadabu ni Abiyu tun nana ni takami wɛrɛ ye Masaba ɲakɔrɔ, olu tun sara. 62Ayiwa, Levi kɔmɔgɔ cɛman minw bɛɛ jatira, k'a ta kalokelenden ma fɔɔ ka taga ɲa, olu tun ye mɔgɔ waa mugan ni saba (23 000) ye. U tun ma Levi kɔmɔgɔw jati ni Isirayɛliden tɔw ye, bari u ma niyɔrɔ sɔrɔ u cɛma.\n63Musa ni sarakalasebaga Eleyazari ye Isirayɛliden minw tɔgɔ sɛbɛn k'u jati k'u to Mowabu kɛnɛba la Zurudɛn baji daa la Zeriko faan fɛ, olu ye o ye. 64Musa ni sarakalasebaga Arɔn tun ye Isirayɛliden minw tɔgɔ sɛbɛn k'u jati k'u to kongokolon kɔnɔ Sinayi kulu gɛrɛfɛ, olu si niin tun t'u la. 65- Bari Masaba tun y'a fɔ u ye ko siga t'a la, u bena sa kongokolon kɔnɔ, o la, u si ma to fɔɔ Yefunɛ dencɛ Kalɛbu ni Nun dencɛ Zozuwe.


Zer 40 AKKDC08 - Masaba kumana Zeremi fɛ tuma min na - Bible Search\nZer 39 Zer 41\nZeremi be taga to Gedaliya fɛ\n1Masaba kumana Zeremi fɛ tuma min na masacɛ kɔlɔsibagaw kuntigi Nebuzaradan tun y'a bila ka bɔ Arama. Mɔgɔ minw bɛɛ tun minɛna Zeruzalɛmukaw ni Zuda mara mɔgɔw cɛma ka taga Babilɔni, a tun ye Zeremi minɛ ka bɔ olu cɛma. O y'a sɔrɔ a tun sirinin be ni jɔrɔkɔ ye. 2Kuntigi nin ye Zeremi minɛ k'a fɔ a ye ko: «Masaba i ka Ala tun ye bɔnɛ min latigɛ yɔrɔ nin kama. 3A ye o le kɛ i ko a tun y'a fɔ cogo min na. Nin bɛɛ kɛra bari aw ye y'a hakɛ ta. Aw ma mɛnni kɛ a fɛ. 4Nga sisan, a filɛ, jɔrɔkɔ min b'i bolo la, ne be o bɔ yen bii. N'i b'a fɛ ka taga ni ne ye Babilɔni, i ka na, ne bena janto i la. Nga, n'i t'a fɛ ka taga fana, i be se ka to. Jamana nin bɛɛ filɛ i ɲafɛ, taga i sagolayɔrɔ la.» 5A y'a fɔ ko: «Taga Safan dencɛ Ayikamu deen Gedaliya fɛ, Babilɔni masacɛ ye min bila Zuda mara duguw kunna. Taga to n'ale ye jama cɛma, walima yɔrɔ o yɔrɔ y'i diya, taga yen.»\nO kɔ, masacɛ kɔlɔsibagaw kuntigi ye dumunifɛn ni fɛɛn wɛrɛ d'a ma, k'a bila ka taga. 6Zeremi tagara Ayikamu deen Gedaliya fɛ Misipa. Jama min tun tora jamana kɔnɔ, a tora ni Gedaliya ye olu cɛma.\nGedaliya be kɛ lasigiden ye\n7- Kɛlɛkuntigiw bɛɛ n'u ka mɔgɔ minw tun be kongo kɔnɔ olu y'a mɛn ko Babilɔni masacɛ ye Ayikamu deen Gedaliya kɛ lasigiden ye, ka cɛɛw ni musow, ani denmisɛnw, jamana dɛsɛbagatɔw kalifa a ma, minw ma minɛ ka taga Babilɔni. 8U n'u kɔmɔgɔw nana Gedaliya fɛ Misipa: Netaniyawu deen Yisimayɛli, ni Kareya deenw, Yowanan ni Yonatan, ani Tanumɛti deen Seraya, ni Ofayi deenw ka bɔ Netofa, ani Yezaniyawu, Makakan deen, 9Safan dencɛ Ayikamu deen Gedaliya kalila k'a fɔ u ye ko: «Aw ka sɔn Babilɔnikaw ka fanga ma, aw kana siran. Aw ka to jamana nin kɔnɔ, ka baara kɛ Babilɔni masacɛ ye, aw bena hɛrɛ sɔrɔ. 10Ne yɛrɛ bena to Misipa dugu kɔnɔ ka kuma Babilɔnikaw fɛ aw tɔgɔ la, minw bena na an fɛ. Aw kɔni, aw ye taga duvɛn ni yiridenw ni tulu bɔ, ani k'u mara aw ka minanw kɔnɔ, aw ye dugu minw minɛ, aw ka to yen.»\n11Zuwifu minw bɛɛ tun be Mowabu mara la, ni Amɔn, ni Edɔmu mara la, ani jamana tɔw bɛɛ kɔnɔ y'a mɛn ko Babilɔni masacɛ ye mɔgɔ damani to Zuda mara la, ani ka Safan dencɛ Ayikamu ka deen Gedaliya bila u kunna, 12u tun jɛnsɛnna yɔrɔ minw bɛɛ la, u bɛɛ bɔra yen ka segi ka na Zuda mara la Gedaliya fɛ Misipa. U ye duvɛn ni yiriden caaman sɔrɔ.\n13Kareya dencɛ Yowanan ni kɛlɛkuntigi minw bɛɛ tun be kongo kɔnɔ, olu nana Gedaliya fɛ Misipa, 14k'a fɔ a ye ko: «I b'a kala ma ko amoniw ka masacɛ Baalisi ye Netaniya deen Yisimayɛli ci ko a ka na i faga wa?» Nga Ayikamu deen Gedaliya ma la u ka kuma na.\n15O la sa, Kareya deen Yowanan y'a fɔ Gedaliya ye dogo la Misipa dugu kɔnɔ ko: «Sira di ne ma, ne be taga Netaniya deen Yisimayɛli faga, mɔgɔ si tena bɔ a kala ma. Mun na ale bena i faga k'a kɛ zuwifu minw bɛɛ lajɛnnin be i kɔrɔ bena jɛnsɛn ani Zuda tɔɔ ka ban?»\n16Ayikamu deen Gedaliya ye Kareya deen Yowanan jaabi ko: «I kan'o kɛ! I be min fɔra Yisimayɛli koo la, tiɲɛ tɛ!»


Zud 6 AKKDC08 - Jama ye mankan dabila tuma min na, - Bible Search\nZud 5 Zud 7\n1Jama ye mankan dabila tuma min na, kɛlɛkuntigiw ka jɛnkulu lamini na, Asiri kɛlɛmasa Olofɛrine y'a fɔ Akiyɔri ye jama bɛɛ ɲana, mowabuw fara siya wɛrɛw kan, ko: 2«E Akiyɔri ye jɔn ye do, ani Isirayɛlidenw ye aw minw san, aw ye jɔn ye, ni aw be kirayakuma nin ɲɔgɔn fɔ an ɲana bii? Ko an man kan ka Isirayɛlidenw kɛlɛ, bari u ka Ala bena u tanga. Batofɛn wɛrɛ be yen tugu ni Nabukodonozɔri tɛ wa? Ale lo ben'a ka barikatigiw ci k'u halaki ka bɔ dugukolo kan, u ka Ala tena u kisi. 3Nga anw, Nabukodonozɔri ka baarakɛlaw, an bena se u kɔrɔ yɔrɔnin kelen, u tena se an ka sotigiw kɔrɔ. 4Bari an bena u ɲanaman jɛni, u ka kuluw bena fa u joli la, u ka kɛnɛyɔrɔw bena fa u suuw la. U tena se ka lɔ an ɲa. U bena sa cogojugu la, masacɛ Nabukodonozɔri min ye dugukolo bɛɛ matigi ye, ale ko ten. Bari a kumana, a ka kuma tena kɛ kuma gwansan ye. 5E Akiyɔri, amoni wariɲinila, e ye kuma nin fɔ i ka murutilon na. K'a ta bii ma, i tena ne ɲada ye tugu ni ne ma n dimi bɔ siya nin na, bolibagatɔ minw bɔra Ezipiti. 6Ni ne kɔsegira tuma min na, ne ka kɛlɛdenw ka murujanjanw, ni ne ka kɛlɛkuntigiw ka tamanw bena i sɔgɔ i gɛrɛn na, i bena sɔrɔ mɔgɔmandimininw cɛma ka sa. 7Sisan ne ka mɔgɔw bena taga n'i ye kuluyɔrɔ la, k'i to o yɔrɔ dugu dɔ la. 8I bena to yen ka waati kɔnɔ, i bena halaki ni Isirayɛliden nunu ye. 9I lanin b'a la ko an tena se k'u minɛ minkɛ, kana i ɲaa sisi. Ne kumana, ne ka kuma si tena to kɛbali.»\n10Olofɛrine y'a fɔ a ka mɔgɔw ye minw tun b'a ka faniso kɔnɔ k'u ka Akiyɔri minɛ ka taga n'a ye Betuli k'a don Isirayɛlidenw bolo. 11A ka mɔgɔw y'a minɛ ka bɔ n'a ye u ka sigiyɔrɔ la ka taga n'a ye kɛnɛyɔrɔ faan fɛ. U bɔra o yɔrɔ la ka taga kuluyɔrɔ la ka taga se jii bɔyɔrɔ dɔw gɛrɛfɛ, Betuli jukɔrɔ.\n12Dugu kɔlɔsilikɛbagaw y'u ye tuma min na, k'u to kulu kunna, u y'u ka kɛlɛkɛminanw ta ka bɔ dugu kɔnɔ. Bɛrɛbonnanw tun b'u bɛɛ bolo. U tora k'u bon ni bɛrɛw ye. U y'u bali ka yɛlɛ. 13Asirikaw dɛnna ka jigi fɔɔ kulu jukɔrɔ. U ye Akiyɔri siri k'a to o yɔrɔ la, ka sɔrɔ ka segi ka taga u matigi fɛ. 14Isirayɛlidenw bɔra u ka dugu kɔnɔ ka jigi ka taga se Akiyɔri ma. U y'a foni ka taga n'a ye Betuli k'a yira u ka dugu ɲamɔgɔw la. 15O waati la, dugu ɲamɔgɔw tun ye Simeyɔn kɔmɔgɔ Mika deen Oziyasi ye, ni Otiniyɛli deen Kabirisi, ani Mɛlikiyɛli deen Karimisi. 16U ye dugu cɛkɔrɔbaw bɛɛ wele. Kanbelenw ni musow bɛɛ girinna ka taga o ɲɔgɔnye la. U ye Akiyɔri bila mɔgɔw bɛɛ cɛma, koo min kɛra, Oziyasi y'a ɲininga o la. 17Olofɛrine n'a ladibagaw tun ye min fɔ u ka ɲɔgɔnye la, a y'o fɔ u ye. Asirikaw ka ɲamɔgɔw ye kuma minw bɛɛ fɔ, ani Olofɛrine ka dabayakumaw bɛɛ Isirayɛlidenw kosɔn, a y'o fɔ. 18Jama y'u kunbiri gwan ka Ala bato. U y'u kaan kɔrɔta kosɔbɛ k'a dali ko: 19«E Matigi, Sankolotigi Ala, i k'u ka ɲadonya filɛ! Makari an na, an ka siya ka dɔgɔyako filɛ! An y'i ta ye, i k'an cogo filɛ bii.» 20O kɔ, u ye Akiyɔri hakili sigi ani k'a fo kosɔbɛ. 21Oziyasi bɔra jama yɔrɔ la ka taga n'a ye a ka soo, ka dumuniba labɛn ale ni cɛkɔrɔbaw ye. U ye Isirayɛli ka Ala dali o suu bɛɛ kɔnɔ, ko a k'u dɛmɛ.